<header data-type="book">
<h1>神農本草經讀</h1>
<dl class="元資料">
<div><dt>版式</dt><dd>今版</dd></div>
<div><dt>直書</dt><dd>橫書</dd></div>
</dl>
</header>
<pre data-sec="p">
編號：上品001
名稱：人參
性味：甘、微寒 ，無毒。
功能：[1]主補五臟，安精神，定魂魄，止驚悸，除邪氣。明目開心益智。
　　　[2]久服輕身延年。
註：陳修園曰：
　　[1]本經止此三十七字。其提綱云：主補五臟，以五臟屬陰也。精神不安、
　　　 魂魄不定、驚悸不止、目不明、心智不足─皆陰虛為陽亢所擾也。
　　　 今五臟得甘寒之助，則有定之、安之、止之、明之、開之、益之之效矣。
　　[2]曰邪氣者，非指外邪而言，乃陰虛而壯火食氣，火即邪氣也。
　　　 今五臟得甘寒之助，則邪氣除矣。
　　[3]余細味經文，無一字言及溫補回陽。故仲景於汗、吐、下陰傷之證， 
　　　 用之以救津液，而一切回陽方中，絕不加此陰柔之品，反緩薑、附之功。
　　　 故四逆湯、通脈四逆湯為回陽第一方，皆不用人參， 
　　　 而四逆加人參湯─以其利亡血而加之也。
茯苓四逆湯用之者─以其在汗、下之後也。
　　[4]今人輒(音哲)云：以人參回陽。此說倡自宋、元以後，而大盛於薛立齋、
　　　 張景岳、李士材輩，而李時珍〔本草綱目〕尤為雜沓(音塌)。
　　　 學者必於此等書焚去，方可與言醫道。
　　[5]仲景一百一十二方中，用人參者只有一十七方：&lt;1&gt;新加湯、小柴胡湯、
　　　 柴胡桂枝湯、半夏瀉心湯。&lt;2&gt;黃連湯、生薑瀉心湯、旋覆代赭石湯。
　　　 &lt;3&gt;乾薑黃芩黃連人參湯、厚朴生薑半夏人參湯。&lt;4&gt;桂枝人參湯、
　　　 四逆加人參湯、茯苓四逆湯。&lt;5&gt;吳茱萸湯、理中湯、白虎加人參湯。
　　　 &lt;6&gt;竹葉石膏湯、炙甘草湯。皆是因汗、吐、下之後，亡其陰津取其救陰。
　　　 如理中、吳茱萸─湯→以剛燥劑中陽藥太過，取人參甘寒之性， 
　　　 養陰配陽，以臻於中和之妙也。
　　[6]又曰：自時珍之〔綱目〕盛行，而神農之〔本草經〕遂廢。即如人參：
　　　 〔本經〕明說微寒。時珍說生則寒，熟則溫，附會之甚。
　　　 蓋藥有一定之性，除是生搗取汁冷服，與蒸晒八、九次，色味俱變者， 
　　　 頗有生熟之辨。若入煎劑，則生者亦熟矣。況寒熱本屬冰炭， 
　　　 豈一物蒸熟不蒸熟間，遂如許分別乎？
　　[7]嘗考古聖用參之旨，原為扶生氣安五臟起見。而為五臟之長，百脈之宗，
　　　 司清濁之運化為一身之橐(音駝)龠(音月)者─肺也。
　　　 &lt;1&gt;人參惟微寒清肺─肺清則氣旺→氣旺則陰長而五臟安。 
　　　 &lt;2&gt;古人所謂補陽者，即指其甘寒之用不助壯火以食氣而言，
非謂其性溫補火也。
　　[8]陶宏景謂：功用同甘草。凡一切寒溫補瀉之劑，皆可共濟成功。
　　　 然甘草功兼陰陽─故〔本經〕云：『主五臟六腑』。
　　　 人參功專補陰─故〔本經〕云：『主五臟』。
　　[9]仲景於咳嗽病去之者，亦以形寒飲冷之傷，非此陰寒之品所宜也。
</pre>
<pre data-sec="p">
編號：上品002
名稱：黃耆
性味：甘、微溫 ，無毒。 　
功能：主癰疽，久敗瘡，排膿止痛，大風癩疾，五痔鼠瘻，補虛，小兒百病。 
炮製：生用、鹽水炒、酒炒、蜜炙、白水炒。 
註：陳修園曰：
　　[1]黃耆─氣微溫─稟少陽之氣入膽與三焦。
　　　 味甘無毒─稟太陰之味入肺與脾。
　　[2]其主癰疽者─甘能解毒也。久敗之瘡，肌肉皮毛潰瀾─必膿多而痛甚。
　　　 黃耆入脾而主肌肉，入肺而主皮毛也。
　　[3]大風者─殺人之邪風也。黃耆─入膽而助中正之氣， 
　　　 俾(音必)神明不為風邪亂。入三焦而助決瀆之用，俾竅道不為風所壅。
　　　 入脾而救受剋之傷。入肺而制風木之動，所以主之。
　　[4]癩疾─又名『大麻風』，即風毒之甚也。
　　[5]五痔者─五種之痔瘡，乃少陽與太陰之火陷於下，而此能舉其陷。
　　[6]鼠瘻者─瘰癧之別名，乃膽經與三焦之火鬱於上，而此能散其鬱也。
　　[7]其曰補虛者，是總結上文諸證，久而致虛，此能補之， 
　　　 非泛言補益之品也。
　　[8]葉天士云：小兒稚陽也。稚陽為少陽，少陽生氣條達則不病， 
　　　 所以概主小兒百疾也。
　　[9]余細味經文，俱主表症而言，如：『六黃湯』之寒以除熱，熱除則汗止。
　　　 『耆附湯』之溫以回陽，陽回則汗止。
　　　 『玉屏風散』之散以驅風，風平則汗止。
　　　 諸方皆借「黃耆」走表之力，領諸藥而速達於表而止汗，
非「黃耆」自能止汗也。
　　[10]諸家「固表及生用發汗、炒用止汗」等說，貽誤千古，茲特正之。
</pre>
<pre data-sec="p">
編號：上品003
名稱：白朮
性味：甘、溫，無毒。
功能：[1] 主風寒濕痺，死肌、痙、疸。止汗，除熱，消食。
　　　[2]作煎餌 ，久服輕身延年不飢。
品類：仲景有赤朮，即蒼朮也。功用略同，偏長於消導。汗多者大忌之。 
註：陳修園曰：
　　[1]此為脾之正藥。
　　[2]其曰：風寒濕痹者，以風寒濕三氣合而為痹也。
　　[3]三氣雜至，以濕氣為主。死肌者─濕浸肌肉也。痙者─濕流關節也。
　　　 疸者─濕鬱而為熱，熱則發黃也。濕與熱交蒸，則自汗而發熱也。
　　　 脾受濕則失其健運之常，斯食不能消也。白朮功在除濕，所以主之。
　　[4]『作煎餌』三字另提。先聖大費苦心，以白朮之功用在燥，而所以妙處，
　　　 在於多脂。(張隱庵云：土有濕氣，始能灌溉四旁，如地得雨露， 
　　　 始能發生萬物。)
　　[5]今以生朮削去皮，急火炙令熱，則味甘溫而質滋潤， 
　　　 久服有延年不飢之效。
　　[6]可見今人炒燥、炒黑、土蒸、水漂等製，大失經旨。
</pre>
<pre data-sec="p">
編號：上品004
名稱：甘草
性味：甘平，無毒。
功能：主五臟六腑寒熱邪氣，金瘡腫，解毒。堅筋骨，長肌肉，倍氣力，
久服輕身延年。
註：陳修園曰：
　　[1]物之味甘者，至『甘草』為極。
　　[2]甘主脾，脾為後天之本，五臟六腑皆受氣焉。
　　[3]臟腑之本氣─則為正氣。外來寒熱之氣─則為邪氣。
　　　 正氣旺則邪氣自退也。
　　[4]筋者─肝所主也。肌肉者─脾所主也。骨者─腎所主也。
　　　 氣者─肺所主也。力者─心所主也。但使脾氣一盛， 
　　　 則五臟皆循環受益，而皆得其堅之、長之、倍之之效矣。
　　[5]金瘡者─為刀斧所傷而成瘡，瘡甚而腫。
　　[6]脾得補而肉自滿也。
　　[7]能解毒者，如毒物入土，則毒化也。
　　[8]土為萬物之母，土健則輕身延年也。
</pre>
<pre data-sec="p">
編號：上品005
名稱：薯蕷
性味：甘、平，無毒。
功能：[1] 主傷中，補虛羸（音雷），除寒熱邪氣。補中，益氣力，
長肌肉，強陰。
　　　[2]久服耳目聰明，輕身，不飢延年。
主治： 
註：陳修園曰：
　　[1]此藥因唐代宗名蕷，避諱改為山藥。
　　[2]山藥氣平入肺，味甘無毒入脾。
　　[3]肺為中州而統血，血者陰也，中之守也；唯能益血，故主傷中。
　　[4]傷中愈，則肌肉豐，故補虛羸。
　　[5]脾主氣，氣虛則寒邪生。脾統血，血虛則熱邪生。
　　　 血氣充而寒熱邪氣除矣。
　　[6]脾主四肢，脾血足則四肢健。肺主氣，肺氣充則氣力倍也。
　　　 且此物生搗，最多津液而稠粘，又能補腎而填精，精足則強陰。
　　[7]目明、耳聰、不飢，是脾血之旺。輕身是肺氣之充；
延年是誇其補益之效也。　　　
※凡上品，俱是尋常服食之物，非治病之藥，故神農另提出『久服』二字。
可見今人每服上品之藥，如此物及人參、熟地、葳蕤、阿膠、菟絲子、
沙苑蒺藜之類，合為一方，以治大病誤人無算。
蓋病不速去，元氣日傷，傷及則死。凡上品之藥，法宜久服，
多則終身，少則數年，與五穀之養人相佐，以臻〔音真〕壽考。
※若大病而需用此藥，如五穀為養脾第一品。脾虛之人，強令食穀，
即可畢補脾之能事，有是理乎？然操此技者，未有不得盛名。
薛立齋、張景岳、馮楚膽輩，倡之於前；而近日之東延西請、日診百人者，
無非是術，誠可慨也！
</pre>
<pre data-sec="p">
編號：上品006
名稱：肉蓯蓉
性味：甘、微溫，無毒。
功能：主五勞七傷，補中，除莖中寒熱痛，養五臟，強陰，益精氣，
多子，婦人癥瘕，久服輕身。
註：陳修園曰：
　　[1]肉蓯蓉是馬精落地所生，取治精虛者，同氣相求之義也。
　　[2]凡五勞七傷，久而不愈，未有不傷其陰者。
　　　 蓯蓉補五臟之精，精足則陰足矣。
　　[3]莖中者，精之道路，精虛則寒熱而痛，精足則痛已矣。
　　　 (又滑以去著【音濁】。)
　　[4]精生於五臟，而藏之於腎，精足則陽舉，精堅令人多子矣。
　　[5]婦人癥瘕，皆由血瘀，精足則氣充，氣充則瘀行也。
　　[6]葉天士註：癥瘕之治，謂其鹼以輭(音軟)堅，滑以去著，溫以散結， 
　　　 猶淺之乎測蓯蓉也。
　　[7]張隱庵曰：馬為火畜，精屬水陰。蓯蓉感馬精而生，其形似肉， 
　　　氣味甘溫，蓋稟少陰水火之氣，而歸於太陰坤土之藥也。
　　　土性柔和，故有蓯蓉之名。
</pre>
<pre data-sec="p">
編號：上品007
名稱：地黃（附熟地黃）
性味：甘、寒，無毒。
功能：主折跌絕筋，傷中，逐血痺，填骨髓，長肌肉，作湯除寒熱積聚，除痺，
生者尤良。久服輕身不老。
註：(參葉天士)
　　[1]地黃氣寒，入足少陰腎經；味甘無毒，入足太陰脾經。氣味重濁，陰也；
　　　 陰者，中之守也；傷中者，守中真陰傷也。地黃甘寒，補中焦之精汁，
　　　 所以主之。
　　[2]血痹者，血虛閉而不運也。地黃味甘以滋脾血，氣寒以益腎氣， 
　　　 氣血行而閉者開矣。
　　[3]腎主骨，益腎則水足而骨髓充。
　　[4]脾主肌肉，潤脾則土滋而肌肉豐也。
　　[5]作湯除寒熱積聚者，湯者盪也，或寒或熱之積聚，湯能盪之也。
　　　蓋味甘可以緩急，性滑可以去著也。
　　[6]又曰：除痹者，言不但逐血痹，更除皮肉筋骨之痹也。
　　　 除皮肉筋骨之痹，則折跌絕筋亦可療矣。
　　[7]久服輕身不老，以先後二天交接，元氣與穀氣供納也。
　　[8]生者尤良，謂其本性俱在也。陳修園曰：[1]地黃〔本經〕名地髓， 
　　　 〔爾雅〕名芐(音戶)，又名芑(音起)。唐以後九蒸九晒為熟地黃， 
　　　 苦味盡除，入於溫補腎經丸劑，頗為相宜。若入湯劑及養血涼血等方， 
　　　 甚屬不合。蓋地黃專取其性涼而滑利流通，熟則膩滯不涼， 
　　　 全失其本性矣。徐靈胎辨之甚詳，無何若輩竟執迷不悟也。
　　　 [2]又曰：百病之極，窮必及腎。及腎，危症也。有：大承氣湯之急下法。
桃花湯之溫固法。四逆湯、白通湯之回陽法。豬苓湯、
　　　 黃連雞子黃湯之救陰法。真武湯之行水法。有附子湯之溫補法。
　　　 皆所以救其危也。[3]張景岳自創邪說，以百病之生，俱從腎始。
　　　 誤以〔神農本經〕上品服食之地黃，認為治病之藥
　　　 (【內經】云：五穀為養，五果為助，五菜為充，毒藥攻邪。
神農所列上品，多服食之品，即五穀、五果、五菜之類也，
　　　 玩(音萬)『久服』二字可見。聖人藥到病瘳，何以云久服？
　　　 凡攻邪以去病。多取毒藥。)滋潤膠粘，反引邪氣斂藏於少陰而無出路，
　　　 以後雖服薑、附不熱，服芩、連不寒，服參、杞不補，服硝、黃不下，
　　　 其故何哉？蓋以熟地黃之膠粘善著。[4]女人有孕服四物湯為主，
　　　 隨症加入攻破之藥而不傷，以四物湯中之熟地黃能護胎也。
　　　 知其護胎之功，便可悟其護邪之害，膠粘之性最善著物，如油入麵，
　　　 一著遂不能去也。[5]凡遇有邪而誤用此藥者，百藥不效。
　　　 病家不咎其用熟地黃之害，反以為曾用熟地黃而猶不效者，定為敗症， 
　　　 豈非景岳之造其孽哉？
</pre>
<pre data-sec="p">
編號：上品008
名稱：天門冬
性味：苦、平，無毒。
功能：主諸暴風濕偏痺，強骨髓，殺三蟲，去伏尸。
久服輕身、益氣、延年、不飢。
註：【參】
　　[1]天門冬稟寒水氣，而上通於天，故有天冬之名。
　　[2]主治諸暴風濕偏痹者，言風濕之邪暴中於人身，而成半身不遂之偏痹。
　　　 天冬稟水天之氣，環轉運行，故可治也。
　　[3]強骨髓者─得寒水之精也。
　　[4]三蟲伏尸皆濕熱所化，天冬味苦可以袪濕，氣平可以清熱，濕熱下遂，
　　　 三尸伏蟲皆去也。
　　[5]太陽為諸陽主氣，故久服輕身，益氣。
　　[6]天氣通貫於地中，故延年不飢。
張隱庵曰：[1]天、麥門冬，皆稟少陰水精之氣。
麥門冬─稟水精而上通於陽明。天門冬─稟水精而上通於太陽。
　　　夫「冬」主閉藏，「門」主開轉，咸名『門冬』者，
咸能開轉閉藏而上達也。
　　　 [2]後人有「天門冬」─補中有瀉，「麥門冬」─瀉中有補之說，
　　　 不知何處引來，良可嘆也。
</pre>
<pre data-sec="p">
編號：上品009
名稱：麥門冬
性味：甘、平，無毒。
功能：主心腹結氣，傷中傷飽，胃脈絕，羸瘦短氣。久服輕身不老，不飢。
註：張隱庵曰：
　　[1]麥冬，一本橫生，根顆連絡。有十二枚者，有十四枚者， 
　　　 有十五、六枚者，蓋合於人身十二絡。
如任之屏翳，督之長強─為十四絡。又加脾之大絡名大包─共十五絡。
　　　 又加胃大絡名虛里─共十六絡。
　　[2]唯聖人能體察之，用之以通脈絡，並無『去心』二字。後人不詳經義，
　　　 不窮物理，相沿去心久矣，今特表正之。
　　[3]〔經〕云：主心腹結氣，傷中傷飽，胃絡脈絕者，以麥冬根顆連絡不斷，
　　　 能通達上下四旁，令結者解，傷者復，者續者，皆藉中心之貫通也。
　　[4]又主羸瘦短氣者，補胃自能生肌，補腎自能納氣也。
　　[5]久服輕身不老、不飢者，先天與後天俱足，斯體健而耐飢矣。
　　　 崇原曰：「麥冬氣味甘平，質性柔潤，凌冬青翠，蓋稟少陰冬水之精， 
　　　 與陽明胃土相合。」
　　[6]又曰：凡物之涼者，其心必熱，熱者陰中之陽也。人但知去熱， 
　　　 而不知用陽，得其陽而後能通陰中之氣。
</pre>
<pre data-sec="p">
編號：上品010
名稱：細辛
性味：辛、溫，無毒。
功能：主咳逆上氣，頭痛腦動，百節拘攣，風濕痺痛，死肌。
久服明目，利九竅，輕身長年。
註：張隱庵曰：
　　[1]細辛氣味辛溫，一莖直上，其色赤黑，稟少陰泉下之水陰， 
　　　 而上交於太陽之藥也。
　　[2]少陰為水臟，太陽為水府，水氣相通行於皮毛，內合於肺； 
　　　 若循行失職，則病咳逆上氣，而細辛能治之。
　　[3]太陽之脈，起於目內眥，從巔絡腦；若循行失職，則病頭痛腦動， 
　　　 而細辛亦能治之。
　　[4]太陽之氣主皮毛，少陰之氣主骨髓，少陰之氣不合太陽，則風濕相侵。
　　　 痹於筋骨，則百節拘攣。
　　[5]痹於腠理，則為死肌；而細辛皆能治之。
　　　 其所以能治之者，以氣勝之也。
　　[6]久服明目利九竅者，水精之氣濡於空竅也。
　　[7]九竅利，則輕身而延年矣。
　　[8]又曰：宋元佑、陳承謂細辛單用末，不可過一錢，多則氣閉不通而死。
　　[9]近醫多以此語忌用，而不知辛香之藥豈能閉氣？
　　[10]上品無毒之藥何不可多用？方書之言，類此者不少。
　　　　學者不詳察而遵信之，伊黃之門，終身不能入矣！
</pre>
<pre data-sec="p">
編號：上品011
名稱：柴胡
性味：甘、平，無毒。
功能：主心腹腸胃中結氣，飲食積聚，寒熱邪氣。
推陳致新，久服輕身、明目、益精。
（按：經文不言發汗，仲聖用至八兩之多，可知性純，不妨多服，
功緩必須重用也。） 
註：葉天士曰：
　　[1]柴胡氣平，稟天中正之氣；味苦無毒，得地炎上之火味。
　　[2]膽者，中正之官，相火之府；所以獨入少陽膽經，氣味輕升， 
　　　 陰中之陽，乃少陽也。
　　[3]其主心腹腸胃中結氣者，心腹腸胃，五臟六腑也。臟腑共十二經， 
　　　 凡十一臟，皆取決於膽。柴胡輕清，升達膽氣，膽氣條達， 
　　　 則十一臟從之宣化，故心腹腸胃中凡有結氣皆能散之也。
　　[4]其主飲食積聚者，蓋飲食入胃散精於肝，
肝之疏散文藉少陽膽為生發之主也。
　　　 柴胡升達膽氣，則肝能散精，而飲食積聚自下矣。
　　[5]少陽經行半表半裏，少陽受邪，邪並於陰則寒。邪並於陽則熱。
　　　 柴胡和解少陽，故主寒熱之邪氣也。
　　[6]春氣一至，萬物俱新。柴胡得天地春升之性，入少陽以升氣血， 
　　　 故主推陳致新也。
　　[7]久服清氣上行，則陽氣下降，所以輕身。
　　[8]五臟六腑之精華上奉，所以奉輸。
　　[9]清氣上行，則陰氣下降，所以益精。精液，乃氣之英華也。
</pre>
<pre data-sec="p">
編號：上品012
名稱：黃連
性味：苦、寒，無毒。
功能：主熱氣目痛，眥傷淚出，明目，腸澼腹痛下痢，婦人陰中腫痛。
久服令人不忘。 
註：陳修園曰：
　　[1]黃連氣寒，稟天冬寒之水氣，入足少陰腎。
　　[2]味苦無毒，得地南方之火味，入手少陰心。
　　[3]氣水而味火，一物同具，故能除水火相亂，而為濕熱之病。
　　[4]其云主熱氣者，除一切氣分之熱也。
　　[5]目痛、眥傷、淚出、不明─皆濕熱在上之病。
腸澼腹痛下痢─皆濕熱在中之病。
　　　 婦人陰中腫痛─為濕熱在下之病。黃連除濕熱，所以主之。
　　[6]久服令人不忘者，苦入心即能補心也。
　　[7]然苦為火之本味，以其味之苦而補之；而寒能勝火， 
　　　 即以其氣之寒而瀉之。
　　[8]千古唯仲景得〔本經〕之秘。『金匱』治心氣不足而吐血者─取之以補心。
　　　 〔傷寒〕寒熱互結心下而痞滿者─取之以瀉心。厥陰之熱氣撞心者─
　　　 合以烏梅。下利後重者─合以白頭翁。等法。真信而好古之聖人也。
</pre>
<pre data-sec="p">
編號：上品013
名稱：防風
性味：甘、溫，無毒。
功能：主大風，頭眩痛，惡風風邪，目盲無所見，風行周身，骨節疼痛。
久服輕身。 
註：陳修園曰：
　　[1]防風氣溫─稟天春木之氣而入肝。
　　[2]味甘無毒─得地中土之味而入脾。
　　[3]主大風三字提綱，詳於巴戟天註，不贅。
　　[4]風傷陽位，則頭痛而眩。風傷皮毛，則為惡風之風邪。風害空竅， 
　　　 則目盲無所見。風行周身者，經絡之風也。骨節疼痛者，關節之風也。
　　　 身重者，疾風而不能蹻捷也。防風之甘溫發散，可以統主之。
　　[5]然溫屬春和之氣，入肝而治風；尤妙在甘以入脾，培土以和木氣， 
　　　 其用獨神。
　　[6]此理證之易象，於剝復二卦而可悟焉。兩土同崩則剝， 
　　　 故大病必顧脾胃；土木無忤則復，故病轉必和肝脾。
　　[7]防風驅風之中，大有回生之力。李東垣竟目為卒伍俾賤之品， 
　　　 真門外漢也。
</pre>
<pre data-sec="p">
編號：上品014
名稱：續斷
性味：甘、微溫，無毒。
功能：主傷寒，補不足，金瘡癰瘍，折跌，績筋骨，婦人乳難。久服益氣力。 
註：【參】
　　[1]此以形為治。續斷有肉有筋，如人筋在肉中之象。
　　[2]而色帶紫、帶黑，為肝腎之象。
　　[3]氣味苦溫，為少陰、陽明火土之氣化。故：寒傷於經絡而能散之。癰瘍
　　　 結於經絡而能療之。折跌筋骨有傷，而能補不足、續其斷絕。以及婦人
　　　 乳難，而能通其滯而為乳。
　　[4]久服益氣力者，亦強筋壯骨之功也。
</pre>
<pre data-sec="p">
編號：上品015
名稱：牛膝
性味：苦酸、平，無毒。
功能：主寒濕痿痺，四肢拘攣，膝痛不可屈伸，逐血氣，傷熱火爛，墮胎。
久服輕身耐老。 
註：陳修園曰：
　　[1]牛膝氣平，稟金氣而入肺。味苦，得火味而入心包。
　　　 味酸，得木味而入肝。
　　[2]唯其入肺，則能通調水道而寒濕行，胃熱清而痿愈矣。
　　[3]唯其入肝，肝藏血而養筋，則拘攣可愈，膝亦不痛而能屈伸矣。
　　[4]唯其入心包─苦能泄實─則血因氣凝之病可逐也。
　　　 苦能瀉火─則熱湯之傷與火傷之爛可完也。
　　[5]苦味本伐生生之氣，而又合以酸味，而遂大伸其湧泄之權， 
　　　 則胎無不墮矣。
　　[6]久服輕身耐老者，又統言其流通血脈之功也。
</pre>
<pre data-sec="p">
編號：上品016
名稱：巴戟天
性味：甘、微溫，無毒。
功能：主大風邪氣，陰痿不起，強筋骨，安五臟，補中增志益氣。
炮製： 酒焙。
註：陳修園曰：
　　[1]巴戟天氣微溫，稟天春升之木氣而入足厥陰肝。味辛甘無毒， 
　　　 得地金土二味入足陽明燥金胃。雖氣味有木土之分，
而其用則統歸於溫肝之內。
　　[2]〔佛經〕以風輪主持大地，即是此義。
　　[3]〔本經〕以『主大風』三字提綱兩見：一見於巴戟天，一見於防風。
　　　 陰陽造化之機，一言逗出。〔金匱〕云：『風能生物萬物，亦能害萬物。』
　　　 防風主除風之害，巴戟天主得風之生，不得滑口讀去。蓋人居大塊之中，
　　　 乘氣以行，鼻息呼吸不能頃刻去風。風即是氣，風氣通於肝， 
　　　 和風生人，疾風殺人。其主大風者─謂其能化疾風為和風也。
　　[4]邪氣者─五行正氣不得風而失其和。木無風─則無以遂其條達之情。
　　　 火無風─則無以遂炎上之性。金無風─則無以成其堅勁之體。
　　　 水無風─則潮不上。土無風─則植不蕃。一得巴戟天之用， 
　　　 則到處皆春而邪氣去矣。邪氣去而五臟安，自不待言也。
　　[5]況肝之為言敢也，肝陽之氣：行於宗筋而陰痿起。
行於腎臟，腎藏志而志增，
　　　 腎主骨而骨強。行於脾臟，則震坤合德，土木不害而中可補。
　　[6]益氣二字，又總結通章之義。氣即風也，逐而散之；風散則為氣散， 
　　　 生而亦死；益而和之，氣和即為風和，死可回生。
　　　 非明於生殺消長之道者，不可以語此也。
　　[7]葉天士云：淫羊藿治陰虛陰痿，巴戟天治陽虛陰痿。
</pre>
<pre data-sec="p">
編號：上品017
名稱：石斛
性味：甘、平，無毒。
功能：主傷中，除痺，下氣，補五臟虛勞羸瘦，強陰益精，久服厚腸胃。
註：葉天士曰：
　　[1]石斛氣平入肺，味甘無毒入脾。甘平為金土之氣味， 
　　　 入足陽明胃、手陽明大腸。
　　[2]陰者，中之守也；陰虛則傷中，甘平益陰，故主傷中。
　　[3]痹者，脾病也；風、寒、濕三氣而脾先受之， 
　　　 石斛甘能補脾，故能除痹。
　　[4]上氣，肺病也；火氣上逆則為氣喘，石斛平甘清肺，故能下氣。
　　[5]五臟皆屬於陰，而脾名至陰，為五臟之主。石斛補脾而蔭及五臟， 
　　　 則五臟之虛勞自復，而肌肉之消瘦自生矣。
　　[6]陰者宗筋也；精足則陰自強。
　　[7]精者，陰氣之精華也；納穀多而精自儲。
　　[8]腸者，手陽明大腸也；胃者，足陽明胃也；陽明屬燥金， 
　　　 久服甘平清潤，則陽明不燥，而腸胃厚矣。
　　　 張隱庵曰：[1]石斛生於石上，得水長生，是稟水石之專精而補腎。
　　　 [2]味甘色黃，不假土力，是奪中土之氣化而補脾。
[3]斛乃量名，主出主入，能運行中土之氣而愈諸病也。
</pre>
<pre data-sec="p">
編號：上品018
名稱：澤瀉
性味：甘、寒，無毒。
功能：主風寒濕痺，乳難，養五臟，益氣力，肥健，消水，久服耳目聰明不飢，
延年輕身面生光，能行水上。
註：陳修園曰：
　　[1]澤瀉氣寒，水之氣也；味甘無毒，土之味也。生於水而上升， 
　　　 能啟水陰之氣上滋中土也。
　　[2]其主風、寒、濕痹者，三氣以濕為主，此能啟水氣上行而復下， 
　　　 其痹即從水氣而化矣。
　　[3]其主乳難者，能滋水精於中土而為汁也。
　　[4]其主『養五臟，益氣力，肥健』等句，以五臟主藏陰，而脾為五臟之原。
　　　 一得水精之氣則能灌溉四旁，俾五臟循環而受益，不特肥健消水不飢，
　　　 見本臟之功；而：肺得水精之氣而氣益。心得水精之氣而力益。
　　　 肝得水精之氣而目明。腎得水精之氣而耳聰。且形得水精之氣而全體輕。
　　　 色得水精之氣而面生光澤。一生得水精之氣而延年。
　　　 所以然者，久服之功，能行在下之水而使之上也。
　　[5]此物形圓，一莖直上，無下行之性，故其功效如此。
　　[6]今人以鹽水拌炒，則反掣(音徹)其肘矣。
</pre>
<pre data-sec="p">
編號：上品019
名稱：五味子
性味：酸、溫，無毒。
功能：主益氣，咳逆上氣，勞傷羸瘦，補不足，強陰，益男子精。
註：陳修園曰：
　　[1]五味子氣溫味酸，得東方生長之氣而主風。人在風中而不見風， 
　　　 猶魚在水中而不見水。人之鼻息出入，頃刻離風則死， 
　　　 可知人之所以生者，風也。風氣通於肝，即人身之木氣。
　　[2]莊子云：『野馬也，塵埃也，生物之息以相吹也。』『息』字有二義：
　　　 一曰『生息』，二曰『休息』。五味子溫以遂木氣之發榮， 
　　　 酸以斂木氣之歸根。生息休息，皆所以益其生生不窮之氣。
　　[3]倘其氣不治，(治，安也。)咳逆上氣者，風木挾火氣而乘金也。
　　[4]為勞傷、為羸瘦、為陰痿、為精虛者，即〔金匱〕所謂勞虛諸不足， 
　　　 風氣百疾是也。風氣通於肝，先聖提出虛勞大眼目， 
　　　 惜後人不能伸明其義。五味子益氣中，大具開闔升降之妙，
所以概主之也。
　　[5]唐、宋以下，諸家有謂其具五味而兼治五臟者；有謂其酸以斂肺， 
　　　 色黑入腎，核似腎而補腎者；想當然之說，究非定論也。
　　[6]然肝治五臟，得其生氣而安，為〔本經〕言外之正旨。
　　[7]仲景佐以乾薑，助其溫氣，俾氣與味相得而益彰，是補天手段。
</pre>
<pre data-sec="p">
編號：上品020
名稱：薏苡仁
性味：甘、微寒，無毒。
功能：主筋急拘攣，不可屈伸，久風濕痺，下氣，久服輕身益氣。
註：陳修園曰：
　　[1]薏苡仁夏長秋成，味甘色白，稟陽明金土之精。金能制風，土能勝濕，
　　　 故治以上諸症。
　　[2]久服輕身益氣者，以濕行則脾健而身輕，金清則肺治而氣益也。
</pre>
<pre data-sec="p">
編號：上品021
名稱：菟絲子
性味：辛、平，無毒。
功能：主續絕傷，益氣力，補不足，肥健人，汁去面䵟（音干）。
久服明目，輕身，延年。
註：陳修園曰：
　　[1]菟絲氣平稟金氣，味辛得金味，肺藥也；然其用在腎而不在肺。
　　　 子中脂膏最足，絕類人精，金生水也。
　　[2]主續絕傷者，子中脂膏，如絲不斷，善於補續也。
　　[3]補不足者，取其最足之脂膏，以填補其不足之精血也。
　　[4]精血足，則氣力自長，肥健自增矣。
　　[5]汁去面䵟者，言不獨內服得其填補之功，即外用亦得其滑澤之效也。
　　[6]久服，腎水足則目明，腎氣壯則身輕。
　　[7]華元化云：腎者，性命之根也。腎得補則延年。
</pre>
<pre data-sec="p">
編號：上品022
名稱：葳蕤
性味：甘、平，無毒。
功能：主中風暴熱不能動搖，跌筋結肉，諸不足。
久服去面黑䵟，好顏色，潤澤，輕身不老。
註：張隱庵曰：
　　[1]葳蕤氣味甘平，質多津液，稟太陰濕土之精以資中焦之汁。
　　[2]主中風暴熱不能搖動者，以津液為邪熱所爍也。
　　[3]跌筋者，筋不柔和也。結肉者，肉無膏澤也。
　　[4]諸不足者，伸明以上諸證皆屬津液不足也。
　　[5]久服則津液充滿，故去面上之黑䵟，好顏色而肌膚潤澤， 
　　　 且輕身不老也。
　　[6]又曰：陰柔之藥，豈堪重用？古人除治風熱以外，絕不敢用。
　　[7]自李時珍有不寒不燥，用代參耆之說，時醫信為補劑，虛證服此， 
　　　 百無一生，咎其誰職耶？
</pre>
<pre data-sec="p">
編號：上品023
名稱：沙參
性味：苦、微寒，無毒。
功能：主血結，驚氣，除寒熱，補中，益肺氣。
註：(參葉天士)：
　　[1]沙參氣微寒，稟水氣入腎；味苦無毒，得火味而入心。
　　　 謂其得水氣，以瀉心火之有餘也。
　　[2]心火亢─則所主之血不行而為結，而味之苦可以攻之。
　　　 心火亢─則所藏之神不寧而生驚，而氣之寒可以平之。
　　　 心火稟炎上之性，火鬱則寒，火發則熱，而苦寒能清心火，
故能除寒熱也。
　　[3]陰者，所以守中者也，苦寒益陰，所以補中。
　　[4]補中則金得土生，又無火剋，所以益肺氣也。
</pre>
<pre data-sec="p">
編號：上品024
名稱：遠志
性味：苦、溫，無毒。
功能：主咳逆傷中，補不足，除邪氣，利九竅益智慧耳目聰明不忘，強志倍力。
久服輕身不老。
按：
　　[1]遠志氣溫，稟厥陰風木之氣，入手厥陰心包；味苦，得少陰君火之味，
　　　 入手少陰心。然心包為相火，而主之者，必也。
　　[2]火不刑金則咳逆之病愈。火歸土中，則傷中之病愈。
　　[3]主明則下安，安則不外興利除弊兩大事， 
　　　 即『補不足，除邪氣』之說也。
　　[4]心為一身之主宰，凡九竅耳目之類，無一不待其使令， 
　　　 今得遠志以補之，則九竅利，智慧益，耳聰目明，善記不忘，志強力壯， 
　　　 所謂天君泰，百體從令者此也。
　　[5]又云：『久服輕身不老者』，即〔內經〕所謂：『主明則下安』， 
　　　 此養生則壽之說也。
　　[6]夫曰養生，曰久服，言其為服食之品，不可以之治病， 
　　　 故經方中絕無此味。今人喜服藥丸為補養，久則增氣而成病。
　　[7]唯以補心之藥為主，又以四臟之藥為佐。如四方諸侯， 
　　　 皆出所有以貢天子；即乾綱克振，天下皆寧之道也。
　　[8]諸藥皆偏，唯專於補心，則不偏，抱朴子謂：陵陽子仲， 
　　　 服遠志二十七年，有子三十七人。開書所視，記而不忘， 
　　　 著其久服之效也。若以之治病，則大失經旨矣。
</pre>
<pre data-sec="p">
編號：上品025
名稱：菖蒲
性味：辛、溫，無毒。
功能：主風寒濕痺,咳逆上氣。開心竅，補五臟，通九竅，明耳目，出聲音。
主耳聾，癰瘡。溫腸胃，止小便利。
久服輕身，不忘不迷惑，延年，益心智，高年不老。　　　
註：陳修園曰：
　　[1]菖蒲性用略同遠志，但彼苦而此辛，且生於水石之中，得太陽寒水之氣。
　　　 其味辛合於肺金而主表。其氣溫合於心包絡之經，通於君火而主神。
　　[2]其主風寒濕痹、咳逆上氣者，從肺驅邪以解表也。
　　[3]開心竅至末句，皆言補心之效，其功同於遠志。
　　[4]聲音不出，此能入心而轉舌，入肺以開竅也。
　　[5]瘡癰為心火，而此能寧之。
　　[6]心火下濟而光明，故能溫腸胃而此小便利也。
　　[7]但菖蒲稟水精之氣，外通九竅，內濡五臟，其性自下以行於上， 
　　　 與遠志自上行於下者有別。
</pre>
<pre data-sec="p">
編號：上品026
名稱：赤箭
性味：辛、溫，無毒。
功能：主殺鬼精物，蠱毒惡風。久服益氣力，長陰肥健。
註：張隱庵曰：
　　[1]赤箭氣味辛溫，其根名天麻者，氣味甘平。
　　[2]蓋赤箭辛溫屬金，金能制風，而有弧矢之威，故主殺鬼精物。
　　[3]天麻甘平屬土，土能勝濕，而居五運之中，故能治蠱毒惡風。
　　[4]天麻形如芋魁，有遊子十二枚周環之，以倣十二辰十二子， 
　　　 在外應六氣之司天。
　　[5]天麻如皇極之居中，得氣運之全，故功同五芝，力倍五參， 
　　　 為仙家服食上品，是以久服益氣力，長陰肥健。
　　[6]李時珍曰：補益上藥，天麻第一，世人止用之治風，良可惜也！
</pre>
<pre data-sec="p">
編號：上品027
名稱：車前子
性味：甘、寒，無毒。
功能：主氣癃止痛，利水道，通小便，除濕痺。久服輕身耐老。
註：張隱庵曰：
　　[1]車前草，〔本經〕名當道，〔毛詩〕名芣苡。
　　[2]乾坤有動靜，夫坤其靜也翕(音夕)，其動也闢。車前好生道旁， 
　　　 雖牛馬踐踏不死，蓋得土氣之用，動而不靜者也。
　　[3]氣癃，膀胱之氣閉也；閉則痛，痛則水道不利。車前得土氣之用， 
　　　 土氣行則水道亦行而不癃，不癃則不痛，而小便長矣。
　　[4]土氣行則濕邪散，濕邪散則濕痹自除矣。
　　[5]久服土氣升而水氣布，故能輕身耐老。
　　[6]〔神仙服食經〕云：『車前，雷之精也；震為雷為長男。』
　　　 〔詩〕言：『采采芣苡』，亦欲妊娠而生男也。
</pre>
<pre data-sec="p">
編號：上品028
名稱：羌活（附獨活辨）
性味：苦、甘、辛，無毒。
功能：主風寒所擊，金瘡止痛，奔豚癇痙，女子疝瘕。久服輕身耐老。
　　　一名獨活。
註：陳修園曰：
　　[1]羌活氣平，稟金氣而入肺；味苦甘無毒，得火味而入心，得土味而入脾。　　　 
　　[2]其主風寒所擊者：入肺以禦皮毛之風寒。入脾以禦肌肉之風寒。
　　　 入心助太陽之氣以禦營衛之風寒也。
　　[3]其主金瘡止痛者，亦和營衛，長肌肉，完皮毛之功也。
　　[4]奔豚乃水氣上凌心火，此能入肺以降其逆，補土以制其水， 
　　　 入心以扶心火之衰，所以主之。
　　[5]癇痙者─木動則生風，風動則挾木勢而害土，土病則聚液而成痰， 
　　　 痰迸於心則為痙、為癇。此物稟金氣以制風，得土味而補脾， 
　　　 得火味以寧心，所以主之。
　　[6]女子疝瘕，多經行後血假風濕而成。此能入肝以平風，入脾以勝濕， 
　　　 入心而主宰血脈之流行，所以主之。
　　[7]久服輕身耐老者─著其扶陽之效也。
張隱庵曰：[1]此物生苗，一莖直上，有風不動，無風自動，故名獨活。
　　　　　[2]後人以獨活而出於西羌者，名羌活。
　　　　　[3]出於中國處處有者，名獨活。
[4]今觀肆中所市，竟是二種。有云羌活主上，獨活主下，
是不可解也。
</pre>
<pre data-sec="p">
編號：上品029
名稱：升麻
性味：甘、平、苦、微寒，無毒。
功能：主解百毒，殺百精老物殃鬼，辟瘟疫瘴氣邪氣，蠱毒入口皆吐出，
中惡腹痛，時氣毒癘頭痛寒熱風腫諸毒，喉痛口瘡。
久服不夭，輕身延年。
註：張隱庵曰：
　　[1]升麻氣味甘、苦、平。甘者土也，苦者火也，主從中土而達太陽之氣，
　　　 太陽標陽本寒，故微寒。蓋太陽稟寒水之氣而行於膚表， 
　　　 如天氣之下連於水也。
　　[2]太陽在上，則天日當空，光明清湛：清湛故主解百毒。
　　　 光明故殺百精老物殃鬼。
　　[3]太陽之氣行於膚表─故辟瘟疫瘴氣邪氣。
　　　 太陽之氣行於地中─故蠱毒入口皆吐出。
　　[4]治蠱毒─則中惡腹痛自除。
　　[5]辟瘟疫瘴氣邪氣─則時氣毒癘、頭痛寒熱自散。
　　[6]寒水之氣滋於外而濟於上─故治風腫諸毒、喉痛口瘡。
　　[7]久服─則陰精上滋，故不夭。
　　[8]陽氣盛─故輕身。
　　[9]陰陽充足─則長年矣。
　　[10]嘗考：凡物紋如車輻者，皆有升轉循環之用。防風、秦艽、烏藥、防己、
　　　　木通、升麻，皆紋如車輻，而升麻更覺空通，所以升轉甚捷也。
</pre>
<pre data-sec="p">
編號：上品030
名稱：茵陳蒿
性味：苦、平、微寒，無毒。
功能：主風濕寒熱邪氣，熱結黃疸。久服輕身，益氣，耐老，面白悅，長年。
白兔食成仙。
註：張隱庵曰：
　　[1]〔經〕云：春三月，此為發陳。茵陳因舊苗而春生， 
　　　 蓋因冬令寒水之氣，而具陽春生發之機。
　　[2]主治風濕寒熱邪氣，得生陽之氣，則外邪自散也。
　　[3]結熱黃疸，得水寒之氣，則內熱自除也。
　　[4]久服則生陽上升，故輕身益氣耐老。
　　[5]因陳而生新，故面白悅、長年。
　　[6]兔乃純陰之物，喜食陽春之氣，故白兔食之成仙。
</pre>
<pre data-sec="p">
編號：上品031
名稱：甘菊花
性味：苦、平，無毒。
功能：主諸風頭眩腫痛，目欲脫，淚出，皮膚死肌，惡風濕痺。
久服利血氣，輕身耐老延年。
註：徐靈胎曰：
　　[1]凡芳香之物，皆能治頭目肌表之疾。
　　[2]但香則無不辛燥者，惟菊得天地秋金清肅之氣，而不甚燥烈， 
　　　 故於頭目風火之疾尤宜焉。
</pre>
<pre data-sec="p">
編號：上品032
名稱：龍膽
性味：苦、澀、大寒，無毒。
功能：主骨間寒熱，驚癇邪氣，續絕傷，定五臟，殺蠱毒。
註：張隱庵曰：
　　[1]龍乃東方之神，膽主少陽甲木，苦走骨，故主骨間寒熱。
　　[2]澀類酸，故除驚癇邪氣。
　　[3]膽主骨，肝主筋，故續絕傷。
　　[4]五臟六腑，皆取決於膽，故定五臟。
　　[5]山下有風曰蠱，風氣升而蠱毒自殺矣。
</pre>
<pre data-sec="p">
編號：上品033
名稱：紫蘇
性味：辛、微溫，無毒。
功能：主下氣，殺穀除飲食，久服通神明，輕身耐老。
主治：辟口臭，去邪毒，辟惡氣。
註：【述】
　　[1]紫蘇氣微溫，稟天之春氣而入肝；味辛，得地之金味而入肺。
　　[2]主下氣者，肺行其治節之令也。
　　[3]殺穀除飲食者，氣溫達肝，肝疏暢而脾亦健運也。
　　[4]辟口臭，去邪毒，辟惡氣者，辛中帶香，香為天地之正氣，香能勝臭，
　　　 即能解毒，又能勝邪也。
　　[5]久服則氣爽神清，故通神明，輕身耐老。
　　[6]其子下氣尤速；其梗下氣寬脹，治噎膈反胃，止心痛。
　　[7]旁小枝通十二經關竅脈絡。
</pre>
<pre data-sec="p">
編號：上品034
名稱：藕實莖
性味：甘、平。
功能：補中養神，益氣力，除百疾。久服輕身耐老，不飢延年。
</pre>
<pre data-sec="p">
編號：上品035
名稱：雞頭實
性味：甘、平。
功能：主濕痺，腰脊膝痛，補中，除暴疾，益精氣，強志，令耳目聰明。
久服輕身不飢，耐老神仙。
</pre>
<pre data-sec="p">
編號：上品036
名稱：黑脂麻
性味：甘、平，無毒。
功能：主傷中虛羸，補中五內，益氣力，生長肌肉，填髓腦。久服輕身不老。
　　　色黑者良。
</pre>
<pre data-sec="p">
編號：上品037
名稱：益母草子
性味：辛、甘、微溫，無毒。
功能：主明目益精，除水氣。久服輕身。
（今人奉為女科專藥，往往誤事，且其獨具之長反掩。）
</pre>
<pre data-sec="p">
編號：上品038
名稱：茜草
性味：苦、寒，無毒。
功能：主寒濕風痺，黃疸，補中。
註：陳修園曰：
　　[1]氣味苦寒者，得少陰之氣化也。
　　[2]風寒濕三氣合而為痹，而此能入足少陰，俾上下交通而旋轉， 
　　　 則痹自愈矣。
　　[3]上下交通則中土自和，斯有補中之效矣。
　　[4]中土和則濕熱之氣自化，而黃疸愈矣。
　　[5]又〔素問〕以蘆茹一兩，烏鰂(音則)魚骨四兩，丸以雀卵， 
　　　 飲以鮑魚汁，治氣竭肝傷、脫血、血枯，婦人血枯經閉，丈夫陰痿精傷， 
　　　 名曰四烏鰂骨一蘆茹丸。
　　[6]蘆茹即茜草也，亦取其入少陰以生血，補中宮以統血。
　　[7]汁可染絳，似血而能行血歟。(後人以此三味入烏骨白絲毛雞腹內， 
　　　 以陳酒、童便、煮爛，烘乾為丸。以百勞水下五七十丸， 
　　　 治婦人倒經血溢於上、男子咳嗽吐血、左手關脈弦，背上畏寒有瘀血者。)
</pre>
<pre data-sec="p">
編號：上品039
名稱：茯苓
性味：甘、平，無毒。
功能：主胸脅逆氣，憂恚驚邪恐悸，心下結痛，寒熱煩滿咳逆，口焦舌乾，
利小便，久服安魂養神，不飢延年。
註：陳修園曰：
　　[1]茯苓氣平入肺，味甘入脾。肺能通調，脾能轉輸， 
　　　 其功皆在於利小便一語。
　　[2]胸為肺之部位，脅為肝之部位，其氣上逆則憂恚驚邪恐悸， 
　　　 七情之用因而弗調。
　　[3]心下為太陽之部位，水邪停留則結痛；水氣不化則煩滿； 
　　　 凌於太陰則咳逆；客於營衛則發熱惡寒；內有宿飲則津液不升， 
　　　 為口焦舌乾，唯得小便一利，則水行而氣化諸疾俱愈矣。
　　[4]久服安魂養神、不飢延年者，以肺金為天，脾土為地，位一身之天地，
　　　 而明其上下交和之效也。
</pre>
<pre data-sec="p">
編號：上品040
名稱：豬苓
性味：甘、平，無毒。
功能：主痎（音階）瘧，蠱疰（音注）不祥，利水道，久服輕身耐老。
註：陳修園曰：
　　[1]豬苓氣平，稟金氣而入肺；味甘無毒，得土味而入脾。
　　[2]肺主治節，脾主轉輸，所以能利水道。
　　[3]又考此物，出土時帶甘，久則淡然無味，無味則歸於膀胱。
　　[4]膀胱為太陽，其說有二：一曰經絡之太陽，一曰六氣之太陽。
　　[5]何謂經絡之太陽？其腑在下而主水，得上焦肺氣之化，中焦脾氣之運，
　　　 則下焦愈治。所謂上焦如霧，中焦如漚(音歐去聲)，下焦如瀆； 
　　　 俾決瀆之用行於州都，則州都中自有雲行雨施之景象，利水如神， 
　　　 有由來也，且不獨利水道也。
　　[6]六氣之太陽名曰巨陽，應天道居高而衛外，乃心君之藩籬也。
　　　 凡風寒初感，無非先入太陽之界，治不得法，則留於膜原而為瘧， 
　　　 久則為痎(即傷寒雜病似瘧非瘧者，皆在此例)。但得豬苓之通利水道， 
　　　 水行氣化，水精四布，溱溱(音真)汗出，則營衛和而諸邪俱解。
　　[7]仲景五苓散、桂枝去桂加茯苓白朮湯非於此得其悟機乎？ 
　　　 若陽明之渴欲飲水，小便不利，少陰之咳嘔而渴，心煩不眠， 
　　　 熱瘧多兼此症，總於利水道中，布達太陽之氣，使天水循環，滋其枯燥， 
　　　 即仲景豬苓湯之義也。
　　[8]且太陽為天，光明清湛，清湛則諸毒可解，光明則蠱疰不驅自除。
　　[9]又云：久服輕身耐老者。溺得陽氣之化而始長，溺出不能遠射， 
　　　 陽氣衰於下也。溺出及溺己時頭搖者，頭為諸陽之會， 
　　　 從下以驗其上之衰也。此皆老態，得豬苓助太陽之氣而可耐之， 
　　　 然此特聖人開太陽之治法，非謂豬苓之平淡可賴也。
</pre>
<pre data-sec="p">
編號：上品041
名稱：牡桂
性味：辛、溫，無毒。
功能：主上氣咳逆結氣，喉痺吐吸，利關節，補中益氣。久服通神，輕身不老。
註：[1]牡，陽也。牡桂者，即今之桂枝、桂皮也、箘根也。
　　[2]箘桂即今之肉桂、厚桂也。
　　[3]然發生之機在枝幹，故仲景方中所用俱是桂枝，即牡桂也。
　　[4]時醫以桂枝發表，禁不敢用，而所用肉桂，又必刻意求備， 
　　　 皆是為施治不愈，卸罪巧法。張隱庵曰：[1]桂木淩冬不凋，氣味辛溫， 
　　　 其色紫赤，水中所生之木火也。[2]肺腎不交，則為上氣咳逆之證。
　　　 桂啟水中之生陽，上交於肺，則上氣平而咳逆除矣。[3]結氣喉痹者， 
　　　 三焦之氣不行於肌腠，則結氣而為喉痹。桂稟少陽之木氣，通利三焦， 
　　　 則結氣通而喉痹可治矣。[4]吐吸者，吸不歸根即吐出也； 
　　　 桂能引下氣與上氣相接，則吸入之氣直至丹田而後出，故治吐吸也。
　　[5]關節者，兩肘、兩腋、兩髀(音婢)、兩膕皆機關之室， 
　　　 周身三百六十五節，皆神氣之周行；桂助君火之氣， 
　　　 使心主之神氣出入於機關，游行於骨節，故利關節也。
　　[6]補中益氣者，補中焦而益上下之氣也。
　　[7]久服則陽氣盛而光明，故通神明，三焦通會元真於肌腠，故輕身不老。
　　　 徐忠可曰：[1]近來腎氣丸、十全大補湯俱用肉桂，蓋雜溫煖於滋陰藥中，
　　　 故無礙。[2]至桂枝湯，因作傷寒首方，又因有春夏禁用桂枝之說， 
　　　 後人除有汗發熱惡寒一證，他證即不用，甚至春夏則更守禁藥不敢用矣。
　　　 [3]不知古人用桂枝，取其宣通血氣，為諸藥嚮導。即腎氣丸古亦用桂枝，
　　　 其意不止於溫下也。[4]他如〔金匱〕論虛損十方，而七方用桂枝； 
　　　 孕妊用桂枝湯安胎；又桂苓丸去癥；產後中風面赤，桂枝、附子、
　　　 竹葉並用；產後乳子煩亂、嘔逆，用竹皮大丸內加桂枝治熱煩； 
　　　 又附方，於建中加當歸內補。[5]然則，桂枝豈非通用之藥？
　　　 若肉桂性熱下達，非下焦虛寒者不可用，而人反以為通用， 
　　　 宣其用之而多誤矣。[6]余自究心〔金匱〕以後，其用桂枝取效， 
　　　 變幻出奇，不可方物，聊一拈(音年陰平)出以破時人之惑。
陳修園曰：[1]〔金匱〕謂氣短有微飲，宜從小便出之，桂苓甘朮湯主之，
腎氣丸亦主之。
　　　 [2]喻嘉言注：呼氣短，宜用桂苓甘朮湯以化太陽之氣；
　　　 吸氣短，宜用腎氣丸以納少陰之氣；二方俱借桂枝之力，市醫不曉也。
　　　 [3]第桂枝為上品之藥，此時卻蹇(音簡)於遇，而善用桂枝之人，
　　　 亦與之同病。[4]癸亥歲，司馬公之媳，孀居數載，性好靜，
　　　 長日閉戶獨坐，得咳嗽病，服生地、麥冬、百合之類，一年餘不效。
　　　 延余診之，脈細小而弦緊，純是陰霾(音埋)四布，水氣滔天之象， 
　　　 斷為水飲咳嗽，此時若不急治，半月後水腫一作，盧扁莫何！ 
　　　 診言之未免過激，一次後，即不復與商。嗣腫病大作，醫者用檳榔、
　　　 牽牛、葶藶子、厚朴、大腹皮、蘿蔔子為主，加焦白朮、熟地炭、肉桂、
　　　 附子、茯苓、車前子、牛膝、當歸、芍藥、海金砂、澤瀉、木通、
　　　 赤小豆、商陸、豬苓、枳殼之類，出入加減。計服二個月，其腫全消， 
　　　 人瘦如柴，下午氣陷腳腫，次早亦消，見食則嘔，冷汗時出， 
　　　 子午二時煩燥不寧，咳嗽輒暈。醫家以腫退為效， 
　　　 而病人時覺氣散不能自支。又數日，大汗、嘔逆、氣喘欲絕。
　　　 又延余診之，脈如吹毛，指甲黯，四肢厥冷。
　　　 余驚問其少君曰：前『此直言獲咎，以致今日病不可為，
余實不能辭其責也。但尊大人於庚申夏間將入都，沾恙一月，
余進藥三劑全愈，迄今三載，尚守服舊方，精神逾健，豈遂忘耶？
　　　 茲兩次遵命而來，未准一見，此症已束手無策，未知有何面諭？』
　　　 渠少君云：『但求氣喘略平。』所以然者，非人力也。余不得已，
　　　 以〔金匱〕桂苓甘朮湯小劑應之(茯苓二錢、白朮、桂枝、炙甘草各一錢)。
　　　 次日又延，余知術拙不能為力，固辭之別延醫治。
　　　 後一日歿。旋聞醫輩私議，桂苓甘朮湯為發表之劑，於前證不宜。
　　　 夫桂苓甘朮湯豈發表劑哉！只緣湯中之桂枝一味，由來被謗。余用桂枝，
　　　 宜其招謗也。噫！桂枝之屈於不知己，將何時得以大申其用哉！ 
　　　 [5]桂枝性用，自唐宋以後，罕有明其旨者，叔父引張隱庵之注， 
　　　 字字精確；又引徐忠可之論，透發無遺。附錄近日治案， 
　　　 幾於痛哭垂涕而道之。其活人無己之心，溢於筆墨之外， 
　　　 吾知桂枝之功用，從此大彰矣！
又按：仲景書桂枝條下，有『去皮』二字；葉天士〔醫林指南〕方中， 
　　　每用桂枝末，甚覺可笑。蓋仲景所用之桂枝，只取梢尖嫩枝，內外如一， 
　　　 若有皮骨者去之，非去枝上之皮也。諸書多未言及，特補之。
　　　 (受業姪鳳騰、鳴歧注。)
</pre>
<pre data-sec="p">
編號：上品042
名稱：菌桂
性味：辛、溫，無毒。
功能：主百病，養精神，和顏色，為諸藥先聘通史。久服輕身不老，面生光華，
媚好常如童子。
註：陳修園曰：
　　[1]性用同牡桂。
　　[2]養精神者，內能通達臟腑也。
　　[3]和顏色者，外能通利血脈也。
　　[4]為諸藥先聘通使者，辛香能分達於經絡，故主百病也。
　　[5]與牡桂有輕重之分，上下之別，凡陰邪盛與藥相拒者，非此不能入。
</pre>
<pre data-sec="p">
編號：上品043
名稱：橘皮（附陳皮醬）　
性味：辛、溫，無毒。
功能：主胸中瘕熱逆氣。利水穀，久服去臭，下氣通神。
註：陳修園曰：
　　[1]橘皮氣溫，稟春氣而入肝；味苦入心；味辛入肺。
　　[2]胸中為肺之部位，唯其入肺，所以主胸中之瘕熱逆氣。
　　[3]疏泄為肝之專長，唯其入肝，所以能利水穀。
　　[4]心為君主之官，唯其入心，則君火明而濁陰之臭氣自去。
　　[5]又推其所以得效之神者，皆其下氣之功也。總結上三句，古人多誤解。
　　　 又曰：[1]橘皮筋膜似脈絡，皮形似肌膚，宗眼似毛孔。
　　　 [2]人之傷風咳嗽，不外肺經；肺主皮毛，風之傷人，先入皮毛， 
　　　 次入經絡而漸深。治以橘皮之苦以降氣，辛以發散；俾從脾胃之大絡， 
　　　 而外轉於肌肉毛孔之外，微微從汗而解也。[3]若削去筋膜，只留空皮， 
　　　 名曰橘皮。意欲解肌止嗽，不知汗本由內而外， 
　　　 豈能離肌肉經絡而直走於外乎？[4]乃去白留白之分，東垣因之， 
　　　何不通之甚也！至於以橘皮製造為醬，更屬無知妄作。查其製法： 
　　　 橘皮用水煮三次極爛，嚼之無辛苦味晒乾，外用甘草、麥冬、青鹽、
　　　 烏梅、元明粉、硼砂，熬濃汁浸晒多次，以汁乾為度； 
　　　 又以人參、貝母研末拌勻，收貯數月後用之。據云能化痰療嗽， 
　　　 順氣止渴生津。而不知全失橘皮之功用。
橘皮治嗽─妙在辛以散之→今以烏梅之酸收亂之。
橘皮順氣─妙在苦以降之→今以麥冬、人參、甘草之甘壅亂之。
橘皮妙在溫燥─故能去痰寬脹→今以麥冬、貝母、元明、硼砂、
青鹽之鹹寒亂之。試問橘皮之本色何在乎？
　　　 [5]余嘗究俗人喜服之由，總由入口之時得甘酸之味─則滿口生津。
　　　 鹹寒之性─則堅痰暫化。一時有驗，彼此相傳，而陰被其害者不少也。
　　[6]法製半夏，亦用此藥浸造，罨(音掩)發黃衣收貯，貽害則一。
</pre>
<pre data-sec="p">
編號：上品044
名稱：枸杞
性味：苦、寒，無毒。
功能：主五內邪氣，熱中消渴，周痺風濕。久服堅筋骨，輕身不老，耐寒暑。
註：陳修園曰：
　　[1]枸杞氣寒，稟水氣而入腎，味苦無毒，得火味而入心。
　　[2]五內，即五臟。五臟為藏陰之地，熱氣傷陰即為邪氣，邪氣伏於中則為
　　　 熱中，熱中則津液不足，內不能滋潤臟腑而為消渴，外不能灌溉經絡而
　　　 為周痹。熱甚則生風，熱鬱則成濕，種種相因，唯枸杞之苦寒清熱可以
　　　 統主之。
　　[3]『久服堅筋骨，輕身不老，耐寒暑』三句，則又申言其心腎交補之功，
　　　 以腎自從堅，補之即所以堅之也。堅則身健而輕，自忘老態；況腎水足
　　　 可以耐暑，心火寧可以耐寒，洵為服食之上劑。
　　[4]然苦寒二字，〔本經〕概根、苗、花、子而言。若單論其子，嚴冬霜雪
　　　 之中，紅潤可愛，是稟少陰水陰之氣兼少陰君火之化，為補養心腎之良
　　　 藥；但性緩不可以治大病、急病耳。
</pre>
<pre data-sec="p">
編號：上品045
名稱：木香
性味：辛、溫，無毒。
功能：主邪氣，辟毒疫瘟鬼，強志，主淋露。久服不夢寤魘寐。
註：張隱庵曰：
　　[1]木香其數五，氣味辛溫，上徹九天，稟手足太陰天地之氣化， 
　　　 主交感天地之氣，上下相通。
　　[2]治邪氣者，地氣四散也。
　　[3]辟毒疫瘟鬼者，天氣光明也。
　　[4]強志者，天生水，水生則腎志強。
　　[5]主淋露者，地氣上騰，氣騰則淋露降。
　　[6]天地交感，則陰陽和、開闔利，故久服不夢寤魘寐。
　　　 夢寤者，寤中之夢；魘寐者，寐中之魘也。
</pre>
<pre data-sec="p">
編號：上品046
名稱：杜仲
性味：辛、平，無毒。
功能：主腰膝痛，補中益精氣，堅筋骨，強志，除陰下癢濕，小便餘瀝。
久服輕身耐老。
註：(參張隱庵)
　　[1]杜仲氣味辛平，得金之氣味；而其皮黑色而屬水， 
　　　 是稟陽明、少陰金水之精氣而為用也。
　　[2]腰為腎府，少陰主之；膝屬大筋，陽明主之；杜仲稟少陰、陽明之氣，
　　　 故腰膝之痛可治也。
　　[3]補中者，補陽明之中土也。
　　[4]益精者，益少陰之精氣也。
　　[5]堅筋骨者，堅陽明所屬之筋，少陰所主之骨也。
　　[6]強志者，腎藏志，腎氣得補而壯，氣壯而志自強也。
　　[7]陽明燥氣下行，故除陰下濕癢，小便餘瀝也。
　　[8]久服則水金相生，精氣充足，故輕身耐老也。
</pre>
<pre data-sec="p">
編號：上品047
名稱：桑根白皮
性味：甘、寒，無毒。
功能：主傷中，五勞六極，羸瘦，崩中絕脈，補虛益氣。
 （舊本列為中品，今從【崇原】）
註：葉天士曰：
　　[1]桑皮氣寒，稟水氣而入腎；味甘無毒，得土味而入脾。
　　[2]中者，中州脾也。脾為陰氣之原，熱則中傷，桑皮甘寒，故主傷中。
　　[3]五勞者，五臟勞傷真氣也。六極者，六腑之氣虛極也。臟腑俱虛， 
　　　 所以肌肉削而羸瘦也。其主之者，桑皮甘以固脾氣而補不足， 
　　　 寒以清內熱而退火邪，邪氣退而脾陰充，脾主肌肉，
自然肌肉豐而勞極愈矣。
　　[4]崩中者，血脫也；脈者，血之腑；血脫故脈絕不來也。
　　　 脾統血而為陰氣之原，甘能益脾，所以主崩中絕脈也。
　　[5]火與元氣勢不兩立，氣寒清火，味甘益氣，氣充火退， 
　　　 虛得補而氣受益也。
陳修園曰：
[1]今人以補養之藥，誤認為清肺利水之品，故用多不效。 
　　　 且謂生用大瀉肺氣，宜塗蜜炙之。然此藥忌火，不可不知。　　　 
張隱庵曰：[1]桑刈而復茂，生長之氣最盛，故補續之功如此。
</pre>
<pre data-sec="p">
編號：上品048
名稱：桑上寄生
性味：苦、平，無毒。
功能：主腰痛，小兒背強，癰腫。充肌膚，堅髮齒，長鬚眉，安胎。
註：張隱庵曰：
　　[1]寄生感桑氣而寄生枝節間，生長無時。不假土力，奪天地造化之神效，
　　　 故能滋養血脈於空虛之地，而取效倍於他藥也。
　　[2]主治腰痛者，腰乃腎之外候，男子以藏精， 
　　　 女子以繫胞寄生得桑精之氣，虛繫而生，故治腰痛。
　　[3]小而腎形未足，似無腰痛之證，應有背強癰腫之疾，寄生治腰痛， 
　　　 則小兒背強癰腫亦能治之。
　　[4]充肌膚，精氣外達也；堅髮齒，精氣內足也。精氣外達而充肌膚， 
　　　 則鬚眉亦長；精氣內足而堅髮齒，則胎亦安。蓋肌膚者，皮肉之餘； 
　　　 齒者，骨之餘；髮與鬚眉者，血之餘；胎者，身之餘；以餘氣寄生之物， 
　　　 而治餘氣之病，同類相感如此。
</pre>
<pre data-sec="p">
編號：上品049
名稱：槐實
性味：苦、寒。
功能：主五內邪氣熱，止涎唾，補絕傷，五痔，火瘡，婦人乳瘕，子藏急痛。
</pre>
<pre data-sec="p">
編號：上品050
名稱：柏實
性味：甘、平。
功能：主驚悸（清心經之游火。），安五藏（滋潤之功。），
益氣（壯火食氣，火寧則氣益也。），
除風濕痺（得秋金之令，能燥濕平肝也。）。
久服令人潤澤美色，耳目聰明（滋潤皮膚及諸竅。），
不飢不老，輕身延年（柏之性不假灌溉而能壽也。）。
註：徐靈胎曰：
　　[1]柏得天地堅剛之性以生。不與物變遷，經冬彌翠， 
　　　 故能寧心神，斂心氣，而不為邪風游火所侵克也。
　　[2]人之生理之仁，仁藏於心；物之生機在於實，故實交謂之仁。
　　　 凡草木之仁，皆能養心氣，以類相應也。
</pre>
<pre data-sec="p">
編號：上品051
名稱：大棗
性味：甘、平，無毒。
功能：主心腹邪氣，安中，養脾氣，平胃氣，通九竅，助十二經，
補少氣、少津液，身中不足，大驚，四肢重，和百藥。久服輕身延年。
註：陳修園曰：
　　[1]大棗氣平入肺，味甘入脾。肺主一身之氣，脾主一身之血，氣血調和，
　　　 故有以上諸效。
</pre>
<pre data-sec="p">
編號：上品052
名稱：朴硝
性味：苦、寒，無毒。
功能：主治百病，除寒熱邪氣，逐五臟六腑積聚，固結留瘕。
能化七十種石。煉餌服之，輕身神仙。
註：張隱庵曰：
　　[1]雪花六出，元精石六稜，六數為陰，乃水之成數也。
　　[2]朴硝、硝石，面上生牙，如圭角，作六稜，乃感地水之氣結成， 
　　　 而稟寒水之氣化，是以形類相同。
　　[3]但硝石遇火能焰，兼得水中之天氣。朴硝止稟地水之精，不得天氣， 
　　　 故遇火不焰也，所以不同者如此。
</pre>
<pre data-sec="p">
編號：上品053
名稱：丹砂
性味：甘、微寒，無毒。
功能：主身體五臟百病，養精神，安魂魄，益氣明目，殺精魅邪惡鬼。
久服通神明不老。
註：陳修園曰：
　　[1]丹砂氣微寒入腎，味甘無毒入脾，色赤入心。
　　[2]主身體五臟百病者，言和平之藥，凡身體五臟百病，皆可用而無顧忌也。 
　　[3]心者，身之本，神之居也；腎者，氣之源，精之處也；心腎交， 
　　　 則精神交養。隨神往來者謂之魂，並精出入者謂之魄，
精神交養則魂魄自安。
　　[4]氣者得之先天，全賴後天之穀氣而昌，丹砂味甘補脾所以益氣。
　　[5]明目者，以石藥凝金之氣，金能鑑物，赤色得火之象，火能燭物也。
　　[6]殺精魅邪惡鬼者，具天地純陽之正色，陽能勝陰，正能勝邪也。
　　[7]久服通神明不老者，明其水升火降之效也。
</pre>
<pre data-sec="p">
編號：上品054
名稱：滑石
性味：甘、寒，無毒。
功能：主身熱泄澼，女子乳難，癃閉；利小便，蕩胃中積聚寒熱，益精氣。
久服輕身，耐飢長年。
註：按：
　　[1]滑石氣寒，得寒水之氣入手足太陽；味甘入足太陰； 
　　　 且其色白兼入手太陰。
　　[2]所主諸病，皆清熱利水之功也。
　　[3]益精延年，言其性之正不比他種石藥偏之為害也。讀者勿泥。
</pre>
<pre data-sec="p">
編號：上品055
名稱：紫石英
性味：甘、溫，無毒。
功能：主心腹咳逆邪氣，補不足，女子風寒在子宮，絕孕十年無子。
久服溫中，輕身延年。
註：陳修園曰：
　　[1]紫石英氣溫，稟木氣而入肝；味甘無毒，得土味而入脾。
　　[2]咳逆邪氣者，以心腹為脾之部位，人之呼吸，出心肺而入肝腎， 
　　　 脾居中而轉運，何咳逆之有？惟脾虛受肝邪之侮，不能下轉而上衝， 
　　　 故為是病。其主之者，溫能散邪，甘能和中，而其質又重而能降也。
　　[3]補不足者，氣溫味甘，補肝脾之不足也。
　　[4]風寒入於子宮，則肝血不藏，脾血亦不統，往往不能生育， 
　　　 脾土之成數十，所以十年無子也；紫石英氣溫可以散子宮之風寒， 
　　　 味甘可以補肝脾之血也。
　　[5]久服溫中輕身，延年者，誇其補血納氣之功也。
　　[6]按：白石英治略同，但紫色屬陰，主治衝脈血海，功多在下； 
　　　 白為金色，主治消渴，兼理上焦之燥。
</pre>
<pre data-sec="p">
編號：上品056
名稱：赤石脂
性味：甘、平，無毒。
功能：主黃疸，泄痢腸澼膿血，陰蝕下血赤白，邪氣癰腫疽痔惡瘡，頭瘍疥瘙。
久服補髓益氣，肥健不飢，輕身延年，五色石脂，各隨五色補五臟。
註：陳修園曰：
　　[1]赤石脂氣平稟金氣，味甘得土味，手足太陰藥也。
　　[2]太陰濕勝，在皮膚則為黃疸，在腸胃則為泄痢，甚者腸澼膿血； 
　　　 下注於前陰，則為陰蝕並見赤白帶下；下注於後陰，則為下血。
　　　 皆濕邪之氣為害也；石脂具濕土之質，而有燥金之用，所以主之。
　　[3]癰腫、疽痔惡瘡、頭瘍疥瘙等症，皆濕氣鬱而為熱，熱盛生毒之患； 
　　　 石脂能燥濕化熱，所以主之。
　　[4]久服補髓益氣、肥健不飢、延年者，濕去則津生，自能補髓益氣、
　　　 補髓助精也、益氣助神也；精神交會於中土，故有肥健不飢， 
　　　 輕身延年之效也。
</pre>
<pre data-sec="p">
編號：上品037
名稱：禹餘糧
性味：甘、寒，無毒。
功能：主咳逆（補中降氣不使上逆。），
寒熱（除脾胃滋滯之寒熱，非謂可以通治寒熱。）
煩滿（性寒除熱，即可以止煩；質重降逆，即可以泄滿。），
下利赤白（除濕熱之功。）血閉，
癥瘕（熱在陽明者，熱必甚者，此能除之。）大熱。
煉餌，服之不飢（其質類穀粉而補脾土，所以謂之糧而能充饑也。），
輕身延年（補養後天之效。）。
按：李時珍曰：生池澤者，為禹餘糧，生山谷者，為太一餘糧。
　　〔本經〕雖分兩種，而治體則同。
</pre>
<pre data-sec="p">
編號：上品058
名稱：髮髲（音幣）
性味：苦、溫，無毒。
功能：主五癃關格不通，利小便水道，療小兒驚，大人痓（音廁），仍自還神化。
　　　（以皂筴水洗淨，復用甘草水洗、鹽水洗，晒乾入瓶內，以鹽土固臍，
煅存性，謂之血餘灰，研極細用。）
註：陳修園曰：
　　[1]心主血，髮者血之餘也，屬手少陰心。〔經〕云：腎之合骨也， 
　　　 其榮髮也，屬足少陰腎。又云：皮毛者，肺之合也。
　　　 髮亦毛類，屬手太陰肺，肺為水源，小腸為心府，
故主五癃關格不通、水道不利等證。
　　[2]調肺氣，寧心神，除心肺之痰，故主小兒癇、大人痓等症。
　　[3]其曰：仍自還神化者，謂髮為血餘，乃水精奉心化血所生；今取以煉服，
　　　 仍能入至陰之藏，助水精而上奉心臟之神，以化其血也。
　　[4]後人惑於人補人之說，每用紫河車增熱為害，十服十死， 
　　　 不如用此藥之驗。
</pre>
<pre data-sec="p">
編號：上品059
名稱：龍骨
性味：甘、平，無毒。
功能：主心腹鬼疰（音注）精物老魅，咳逆，泄痢膿血，女子漏下，
癥瘕堅結小兒熱氣驚癇。
註：陳修園曰：
　　[1]龍得天地純陽之氣，凡心腹鬼疰精物，皆屬陰氣作祟，陽能制陰也。
　　[2]肝屬木而得東方之氣，肝火乘於上則為咳逆；奔於下則為泄痢膿血， 
　　　 女子漏下。龍骨能斂濈肝火，故皆治之。
　　[3]且其用變化莫測，雖癥瘕堅結難療，亦能穿入而攻破之。
　　[4]至於驚癇巔痙，皆肝氣上逆，挾痰而歸迸入心；龍骨能斂火安神， 
　　　 逐痰降逆，故為驚癇巔痙之聖藥。
　　[5]仲景風引湯，必是熟讀〔本經〕，從此一味悟出全方，而神妙變化， 
　　　 亦如龍之莫測。余今詳註此品，復為點睛欲飛矣。
　　[6]痰，水也，隨火而升。龍屬陽而潛於海，能引逆上之火與泛濫之水， 
　　　 而歸其宅。若與牡蠣同用，為治痰之神品。今人只知其性澀以止脫， 
　　　 何其淺也。
</pre>
<pre data-sec="p">
編號：上品060
名稱：阿膠
性味：甘、平，無毒。
功能：主心腹內崩，勞極灑灑如瘧狀，腰腹痛，四肢酸疼，女子下血。安胎，
久服輕身益氣。
註：陳修園曰：
　　[1]阿膠以阿井之水，入黑驢皮煎煉成膠也。
　　[2]〔內經〕云：手少陰外合於濟水，內合於心，故能入心。
　　　 又曰：皮毛者，肺之合也；以皮煎膠，故能入肺。味甘無毒， 
　　　 得地中正之土氣，故能入脾。
　　[3]凡心包之血，不能散行經脈，下入於腹，則為崩墮； 
　　　 阿膠入心補血，故能治之。勞極氣虛，皮毛洒洒如瘧狀之先寒； 
　　　 阿膠入肺補氣，故能治之。脾為後天血之本，脾虛則陰血內枯， 
　　　 腰腹空痛，四肢酸疼；阿膠補養脾陰，故能治之。
　　[4]且血得脾以統，所以有治女子下血之效。
　　[5]胎以血為養，所以有安胎之效。
　　[6]血足氣亦充，所以有輕身益之效也。
　　[7]東阿井，在山東兌州府陽穀縣，東北六十里，即古之東阿縣也。
　　　 此清濟之水，伏行地中，歷千里而發於此井，其水較其旁諸水， 
　　　 重十之一、二不等。人之血脈，宜伏而不宜見，宜沉而不宜浮； 
　　　 以之製膠，正與血脈相宜也。必用黑皮者，以濟水合於心，黑色屬於腎， 
　　　 取水火相濟之義也。
　　[8]所以妙者，驢亦馬類，屬火而動風；肝為風臟而藏血， 
　　　 今借驢皮動風之藥，引入肝經；又取阿水沉靜之性，靜以制動； 
　　　 俾風火熄而陰血生，逆痰降。此〔本經〕性與天道之言，得聞文章之後， 
　　　 猶難語此，況其下乎？
</pre>
<pre data-sec="p">
編號：上品061
名稱：白膠
性味：甘、平，無毒。
功能：主傷中勞絕，腰痛羸瘦，補中益氣，婦人血閉無子，止痛安胎。
久服輕身延年。
註：陳修園曰：
　　[1]白膠即鹿角煎熬成膠，何以〔本經〕白膠列為上品、鹿茸列為中品乎？
　　　 蓋鹿茸溫補過峻，不如白膠之甘平足貴也。功用略同，不必再釋。
　　[2]其主婦人血閉、止痛安胎者，皆補衝脈血海之功也。輕身延年者， 
　　　 血精足滿之效也。
</pre>
<pre data-sec="p">
編號：上品062
名稱：牛黃
性味：苦、平。
功能：主驚癎寒熱，熱盛狂痓，除邪逐鬼。
</pre>
<pre data-sec="p">
編號：上品063
名稱：麝香
性味：辛、溫，無毒。
功能：主辟惡氣，殺鬼精物，去三蟲蠱毒，溫瘧驚癎，久服除邪，不夢寤魘寐。
註：參
　[1])麝喜食柏葉、香草及蛇蟲，其香在臍，為諸香之冠。
　　[2]香者，天地之正氣也，故能辟惡而殺毒。
　　[3]香能通達經絡，故能逐心竅凝痰，而治驚癇；驅募原邪氣，以治溫瘧。
　　[4]而魘寐之證，當熟寐之頃，心氣閉塞而成。麝香之香氣最盛， 
　　　 令閉者不閉，塞者不塞，則無此患矣。
　　[5]惟孕婦忌之。
</pre>
<pre data-sec="p">
編號：上品064
名稱：石蜜
性味：甘、平，無毒。
功能：主心腹邪氣，諸驚癎痓，安五臟諸不足，益氣補中，止痛解毒，除眾病，
和百藥，久服強志輕身，不飢不老。
註：陳修園曰：
　　[1]石蜜氣平，稟金氣而入肺，味甘無毒，得土味而入脾。
　　[2]心腹者，自心下以及大小腹與脅肋而言也；邪氣者，六淫之氣自外來，
　　　 七情之氣自內起，非固有之氣，即邪氣也。其主之者甘平之用也。
　　[3]諸驚癇痓者，厥陰風木之為病也；其主之者，養胃和中， 
　　　 所謂厥陰不治，取之陽明是也。
　　[4]脾為五臟之本，脾得補而安，則五臟俱安，而不足之患矣。
　　[5]真氣者，得於天而充於穀，味甘益脾，即所以益氣而補中也。
　　[6]止痛者，味甘能緩諸急。
　　[7]解毒者，氣平能勝諸邪也。
　　[8]諸花之精華，採取不遺，所以能除眾病。
　　[9]諸花之氣味，醞釀合一，所以能和百藥也。
　　[10]久服強志輕身、不饑不老者，皆調和氣血，補養精神之驗也。
</pre>
<pre data-sec="p">
編號：上品065
名稱：龜板
性味：甘、平，無毒。
功能：主下漏赤白，破癥瘕痎瘧，五痔陰蝕，濕痺四肢重弱，小兒顖不合。
久服輕身不飢。
註：陳修園曰：
　　[1]龜甲諸家俱說大補真水，為滋陰第一神品，而自余視之，亦不盡然。
　　　 大抵介蟲屬陰，皆能除熱；生於水中，皆能利濕； 
　　　 其甲屬金，皆能攻堅，此外亦無他長。
　　[2]〔本經〕云：&lt;1&gt;主治漏下赤白者，以濕熱為病，熱勝於濕則漏下赤色；
　　　 濕勝於熱則漏下白色，龜甲專除濕熱故能治之也。&lt;2&gt;破癥瘕者， 
　　　 其甲屬金，金能攻堅也。&lt;3&gt;痎瘧，老瘧也，瘧久不愈， 
　　　 濕熱之邪痼結陰分，惟龜甲能入陰分而攻之也。&lt;4&gt;火結大腸則生五痔， 
　　　 濕濁下注則患陰蝕，肺合大腸，腎主陰戶，龜甲性寒足以除其熱， 
　　　 氣平足以消其濕也。&lt;5&gt;脾主四肢，因濕成痹以致重弱，龜居水中， 
　　　 性能勝濕，甲屬甲冑，質主堅強，故能健其四肢也。&lt;6&gt;小兒顖骨不合， 
　　　 腎虛之病；龜甲主骨，故能合之也。&lt;7&gt;久服輕身不饑者，
言陰積充足之效也。
</pre>
<pre data-sec="p">
編號：上品066
名稱：牡蠣
性味：鹹、平、微寒，無毒。
功能：主傷寒寒熱，溫瘧灑灑，驚恚怒氣，除拘緩，鼠瘻，女子帶下赤白。
久服強骨，殺邪鬼，延年。 
註：陳修園曰：
　　[1]牡蠣氣平者，金氣也，入手太陰肺經；微寒者，寒水之氣也，入膀胱經；
　　　 味鹹者，真水之味也，入足少陰腎經。此物得金水之性。
　　[2]凡病起於太陽，皆名曰傷寒；傳入少陽之經，則為寒熱往來； 
　　　 其主之者，藉其得秋金之氣，以平木火之游行也。
　　[3]溫瘧者，但熱不寒之瘧疾，為陽明經之熱病；灑灑者， 
　　　 即陽明白虎證中背微寒惡寒之義，火欲發而不能徑達也； 
　　　 主以牡蠣者，取其得金之氣，以解炎暑之苛，白虎湯命名，亦同此意也。
　　[4]驚恚怒氣，其主在心，其發在肝；牡蠣氣平，得金之用以制木； 
　　　 味鹹，得水之用以濟火也。
　　[5]拘者筋急，緩者筋緩為肝之病。鼠瘻及瘰癧之別名， 
　　　 為三焦膽經火鬱之病。牡蠣之平以制風，寒以勝火，鹹以耎堅，
所以咸主之。
　　[6]止帶下赤白與強骨節二句，其義互見於龜板註中，不贅。
　　[7]殺鬼邪者，補肺而申其清肅之威。能延年者，補腎而得其益精之效也。
</pre>
<pre data-sec="p">
編號：上品067
名稱：桑螵蛸
性味：鹹、平。
功能：主傷中，疝瘕，陰痿，益精生子，女子血閉腰痛，通五淋，利小便水道。
註：陳修園曰：
　　[1]螵蛸，螳螂之子也。氣平屬金，味鹹屬水。螳螂於諸蟲中，其性最剛。
　　[2]以其具金性，能使肺之治節申其權，故主疝瘕，女子血閉，通五淋、
　　　 利小便水道也。
　　[3]又具水性，能使腎之作強得其用，故主陰痿、益精生子、腰痛也。
　　[4]其至傷中者，以其生於桑上，得桑氣而能續傷也。
　　[5]今人專取其縮小便，雖曰能開而亦能闔，然要其本性，在此而不在彼。
</pre>
<pre data-sec="p">
編號：中品001
名稱：乾薑
性味：辛、溫，無毒。
功能：主胸滿咳逆上氣，溫中止血，出汗，逐風濕痺，腸澼下痢。
　　　生者尤良。
註：陳修園曰：
　　[1]乾薑氣溫，稟厥陰風木之氣；若溫而不烈，則得沖和之氣而屬土也； 
　　　 味辛得陽明燥金之味；若辛而不偏，則金能生水而轉潤矣。
　　　 故乾薑為臟寒之要藥也。
　　[2]胸中者，肺之分也；肺寒則金失下降之性，氣壅於胸中而滿也； 
　　　 滿則氣上，所以咳逆上氣之症生焉。其主之者，辛散溫行也。
　　[3]中者，土也；土虛則寒，而此能溫之。止血者，以陽虛陰必走， 
　　　 得暖則血自歸經也。出汗者，辛溫能發散也。逐風濕痹者， 
　　　 治寒邪之留於筋骨也。治腸澼下痢者，除寒邪之陷於腸胃也。
　　　 以上諸治皆取其雄烈之用，如孟子所謂剛大浩然之氣，塞乎天地之間也。
　　[4]生則辛味渾全，故又申言曰：生者尤良。
　　　 即〔金匱〕治肺痿用甘草乾薑湯自注炮用，以肺虛不能驟受過辛之味， 
　　　 炮之使辛味稍減，亦一時之權宜；非若後世炮黑、炮灰， 
　　　 全失薑之本性也。葉天士亦謂炮黑入腎，何其陋歟？
</pre>
<pre data-sec="p">
編號：中品002
名稱：生薑
性味：辛、微溫，無毒。
功能：久服去臭氣，通神明。
註：陳修園曰：
　　[1]凡藥氣溫屬厥陰風木；大溫為熱，屬少陰君火；微溫稟春初之木氣， 
　　　 則專入足少陽膽經也。味辛屬陽明燥金，大辛屬手太陰肺、手陽明大腸，
　　　 微辛為土中之金則專入足陽明胃經也。
　　[2]仲景桂枝湯等，生薑與大棗同用者，取其辛以和肺衛， 
　　　 得棗之甘以養心營，合之能兼調營衛也。真武湯、茯苓桂枝湯用之者， 
　　　 以辛能利肺氣，氣行則水利汗止，肺為水之上源也。大小柴胡湯用之者， 
　　　 以其為少陽本經之藥也。吳茱萸湯用之者，以其安陽明之氣， 
　　　 陽明之氣以下行為順，而嘔自止矣。少陰之氣，上交於陽明中土， 
　　　 而利亦止矣。凡此之類，〔本經〕雖未明言，
而仲景於氣味中獨悟其神妙也。
　　[3]久服去臭氣通神明者，以臭氣為濁陰之氣，神明為陽氣之靈， 
　　　 言其有扶陽抑陰之效也。
　　[4]今人只知其散邪發汗，而不知其有匡正止汗之功，每於真武湯， 
　　　 近效白朮湯，輒疑生薑而妄去之，皆讀書死於句下之過也。
　　　 又病家每遇方中有生薑，則曰素有血疾，或曰曾患眼赤及喉痹等症， 
　　　 不敢輕服。是亦自置死地也，又何怨哉？
</pre>
<pre data-sec="p">
編號：中品003
名稱：蔥白
性味：辛、平，無毒。
功能：作湯，治傷寒寒熱，中風面目浮腫，能出汗。
主治： 
註：陳修園曰：
　　[1]蔥白辛平發汗。太陽為寒水之經，傷寒於表則發熱惡寒， 
　　　 得蔥白之發汗而解矣。風為陽邪，多傷於上；風勝則面目浮腫， 
　　　 得蔥白之發汗而消矣；此猶人所易知也。
　　[2]至於仲景通脈四逆湯，面赤者加蔥，非取其引陽氣以歸根乎？
　　　 白通湯以之命名者，非取其葉下之白，領薑、附以入腎宮， 
　　　 急救自利無脈，命在頃刻乎？
　　[3]二方皆回陽之神劑，回陽先在固脫，仲師豈反用發汗之品？
　　　 學者不透參此理，總屬誤人之庸醫。
</pre>
<pre data-sec="p">
編號：中品004
名稱：當歸
性味：苦、溫，無毒。
功能：主咳逆上氣，溫瘧，寒熱洗洗在皮膚中，婦人漏中絕子，
諸惡瘡瘍，金瘡。煮汁飲之。 
註：(參各家說)
　　[1]當歸氣溫，稟木氣而入肝；味苦無毒，得火味而入心。
　　[2]其主咳逆上氣者，心主血、肝臟血，血枯則肝木挾心火而刑金； 
　　　 當歸入肝養血，入心清火所以主之也。
　　[3]肝為風，心為火，風火為陽，陽盛則為但熱不寒之溫瘧； 
　　　 而肺受風火之邪，肺氣怯不能為皮毛之主，故寒熱洗洗在皮膚之中； 
　　　 當歸能令肝血足而風定，心血足而火息，則皮膚中之寒熱可除也。
　　[4]肝主臟血，補肝即所以止漏也。手少陰脈動甚，則為有子， 
　　　 補心即所以種子也。
　　[5]瘡瘍皆屬心火，血足則心火息矣。金瘡無不失血，血長則金瘡瘳矣。
　　[6]『煮汁飲之』四字，則言先聖大費苦心，謂『中焦受氣， 
　　　 取汁變化而赤是謂血』，當歸煮汁，滋中焦之汁，與地黃作湯同義。
　　　 可知時傳炒燥土炒，反涸其自然之汗，大失經旨。
</pre>
<pre data-sec="p">
編號：中品005
名稱：芎藭
性味：辛、溫，無毒。
功能：主中風入腦，頭痛，寒痺，筋攣急，金瘡，婦人血閉無子。
註：陳修園曰：
　　[1]芎藭氣溫，稟春氣而入肝；味辛無毒，得金味而入肺。
　　[2]風為陽邪，而傷於上，風氣通肝，肝經與督脈會於巔頂而為病， 
　　　 芎藭辛溫而散邪，所以主之。
　　[3]血少不能熱膚，故生寒而為痹。
　　[4]血少不能養筋，故筋結而為攣，筋縱而為緩，筋縮而為急； 
　　　 芎藭辛溫而活血，所以主之。
　　[5]治金瘡者，以金瘡從皮膚以傷肌肉；芎藭稟陽明金氣， 
　　　 能從肌肉而達皮膚也。
　　[6]婦人以血為主，血閉不通，則不生育；芎藭辛溫，通經而又能補血， 
　　　 所以治血閉無子也。
</pre>
<pre data-sec="p">
編號：中品006
名稱：淫羊藿
性味：辛、寒，無毒。
功能：主陰痿絕傷，莖中痛，利小便，益氣力，強志。
炮製：羊脂拌炒。
註：陳修園曰：
　　[1]淫羊藿氣寒，稟天冬水之氣而入腎；味辛無毒，得地之金味而入肺； 
　　　 金水二臟之藥，細味經文，俱以補水臟為主。
　　[2]陰者，宗筋也；宗筋屬於肝木，木遇烈日而痿；一得氣寒之羊藿， 
　　　 即如得甘露而挺矣。
　　[3]絕傷者，絡脈絕而不續也。〔金匱〕有云：絡脈者，陰精陽氣所往來也。
　　　 羊藿氣寒味辛，具水天之氣環轉運行而能續之也。
　　[4]莖主莖也，火鬱於中則痛；熱者清之以寒，鬱者散之以辛， 
　　　 所以主莖中痛也。
　　[5]小便主於膀胱，必假三焦之氣化而出， 
　　　 三焦之火盛則孤陽不化而為溺短。溺閉之症，一得羊藿之氣寒味辛， 
　　　 金水相涵，陰氣濡布，陽得陰而化，則小便利矣。
　　[6]肺主氣，腎臟志。孟夫子云：『夫志，氣之帥也。』
　　　 潤肺之功歸於補腎，其益氣力強志之訓， 
　　　 即可於孟夫子善養剛大之訓悟之也。第此理難與時醫道耳。
　　[7]葉天士云：淫羊藿浸酒治偏風不遂，水涸腰痛。
</pre>
<pre data-sec="p">
編號：中品007
名稱：荊芥
性味：辛、溫，無毒。
功能：主寒熱，鼠瘻瘰癧，生瘡，破積聚氣，下瘀血，除濕疸。
註：【參】
　　[1]荊芥氣溫，稟木氣而入肝膽；味辛溫無毒，得金味而入肺。
　　　 氣勝於味，以氣為主，故所主皆少陽相火、厥陰風木之症。
　　[2]寒熱往來，鼠瘻瘰癧、生瘡等症，乃少陽之為病也。
　　　 荊芥辛溫以發相火之氣，則病愈矣。
　　[3]飲食入胃，散精於肝，肝不散精，則氣滯而為積聚；肝臟主血， 
　　　 血隨氣而運行；肝氣一滯，則血亦滯而為瘀，乃厥陰之為病也。
　　　 荊芥辛溫以達肝木之氣，則病愈矣。
　　[4]其除濕疸者，以疸成於濕；荊芥溫而兼辛，辛入肺而調水道， 
　　　 水道通則濕疸除矣。
　　[5]今人炒黑，則變為燥氣而不能達，失其辛味而不能發； 
　　　 且謂為產後常用之品，昧甚！
</pre>
<pre data-sec="p">
編號：中品008
名稱：麻黃
性味：苦溫，無毒。
功能：主中風傷寒頭痛，溫瘧，發表出汗，去邪熱氣，止咳逆上氣，除寒熱，
破癥堅積聚。
去根節 。
註：陳修園曰：
　　[1]麻黃氣溫，稟春氣而入肝；味苦無毒，得火味而入心。心主汗， 
　　　 汗主疏泄，故為發汗上藥，其所主皆係無汗之症。
　　[2]太陽證中風傷寒頭痛、發熱、惡寒、無汗而喘宜麻黃以發汗。
　　[3]但熱不寒，名曰溫瘧，熱甚無汗、頭痛，亦宜麻黃以發汗。
　　[4]咳逆上氣，為手太陰之寒證；發熱惡寒，為足太陽之表證； 
　　　 亦宜麻黃以發汗。
　　[5]即癥堅積聚為內病，亦係陰寒之氣，凝聚於陰分之中，日積月累而漸成；
　　　 得麻黃之發汗，從陰出陽，則癥堅積聚自散。凡此皆發汗之功也。
　　[6]根節古云止汗，是引止汗之藥，以達於表而速效； 
　　　 非麻黃根節自能止汗，舊解多誤。
</pre>
<pre data-sec="p">
編號：中品009
名稱：葛根
性味：甘、辛、平，微寒，無毒。
功能：主消渴，身大熱，嘔吐，諸痺，起陰風，解諸毒。
</pre>
<pre data-sec="p">
編號：中品010
名稱：葛榖
性味：甘、平、甘，無毒。
功能：主下痢十歲以上。
註：葉天士曰：
　　[1]葛根氣平，稟天秋平之金氣，入手太陰肺經；味甘辛無毒， 
　　　 得地金土之味，入足陽明燥金胃。
　　[2]其主消渴者─辛甘以升騰胃氣，氣上則津液生也。
　　[3]其主身大熱者─氣平為秋氣，秋氣能解大熱也。
　　[4]脾有濕熱，則壅而嘔吐，葛根味甘，升發胃陽，胃陽鼓動， 
　　　 則濕熱下行而嘔吐止矣。
　　[5]諸痹皆起於氣血不流通，葛根辛甘和散，氣血活諸痹自愈也。
　　[6]陰者從陽者也，人身陰氣，脾為之原，脾與胃合；辛甘入胃， 
　　　 鼓動胃陽，陽健則脾陰亦起也。
　　[7]甘者，土之沖味；平者，金之和氣；所以解諸毒也。
張隱庵曰：
[1]元人張元素謂：『葛根為陽明仙藥，若太陽初病用之，反引邪入陽明等論』
　　　 皆臆說也。余讀仲祖〔傷寒論〕方，有葛根湯治太陽病項背几几； 
　　　 又治太陽與陽明合病。若陽明本病，只有白虎承氣諸湯，并無葛根湯證。
　　　 況葛根主宣通經脈之正氣以散邪，豈反引邪內入耶！
[2]前人學不明經，屢為異說，李時珍一概收錄，不加辨正。
　　　 學者看本草發明，當合經論參究，庶不為前人所誤。
</pre>
<pre data-sec="p">
編號：中品011
名稱：黃芩
性味：苦、寒，無毒。
功能：主諸熱，黃疸，腸澼泄痢，逐水，下血閉，惡瘡，疽蝕，火瘍。
註：陳修園曰：
　　[1]黃芩與黃連、黃柏皆氣寒味苦而色黃，主治大略相似。
　　　 大抵氣寒皆能除熱，味苦皆能燥濕，色黃者皆屬於土， 
　　　 黃而明亮者則屬於金，金借土之色以為色，故五金以黃金為貴也。
　　　 但黃芩中空似腸胃，腸為手陽明，胃為足陽明。
　　[2]其主諸熱者，指腸胃諸熱病而言也。黃疸為大腸經中之鬱熱； 
　　　 腸澼泄痢者，為大腸腑中之鬱熱。逐水者，逐腸中之水。
　　　 下血閉者，攻腸中之蓄血。惡瘡疽蝕火瘍者，為肌肉之熱毒。
　　　 陽明主肌肉，瀉陽明之火即所以解毒也。
　　[3]〔本經〕之言主治如此，仲景於少陽經用之：於心下悸易茯苓， 
　　　 於腹痛易芍藥，又於〔本經〕言外別有會悟也。
</pre>
<pre data-sec="p">
編號：中品012
名稱：元參
性味：苦、微寒，無毒。
功能：主腹中寒熱積聚，女子產乳餘疾，補腎氣，令人明目。
註：陳修園曰：
　　[1]元參所以治腹中諸疾者，以其啟腎氣上交於肺，得水天一氣， 
　　　 上下環轉之妙用也。張隱庵詮解甚妙，詳於丹參註中。
　　[2]其云主產乳餘疾者，以產後脫血則陰衰，而火無所制； 
　　　 治之以寒涼既恐傷中，加以峻補又恐拒隔；
惟元參清而帶微補，故為產後要藥。
　　[3]令人目明者，黑水神光屬腎，補腎自能明目也。
</pre>
<pre data-sec="p">
編號：中品013
名稱：丹參
性味：苦、微寒，無毒。
功能：主心腹邪氣，腸鳴幽如走水，寒熱積聚，破癥除瘕，止煩滿，益氣。
註：張隱庵曰：
　　[1]丹參、元參皆氣味苦寒，而得少陰之氣化。但元參色黑， 
　　　 稟少陰寒水之精而上通於天；丹參色赤，稟少陰君火之氣而下交於地； 
　　　 上下相交，則中土自和。故元參下交於上，而治腹中寒熱積聚； 
　　　 丹參上交於下，而治心腹寒熱積聚。
　　[2]君火之氣下交，則土溫而水不泛溢，故治腸鳴幽幽如走水。
　　[3]破癥除瘕者，治寒熱之積聚也。
　　[4]止煩滿益氣者，治心腹之邪氣也。夫止煩而治心邪，止滿而治腹邪， 
　　　 益正氣，所以治邪氣也。
陳修園：[1]今人謂一味丹參，功兼四物湯，共認為補血行血之品， 
　　　　　 為女科之專藥，而丹參之真功用掩矣。
</pre>
<pre data-sec="p">
編號：中品014
名稱：丹皮
性味：辛、寒，無毒。
功能：主寒熱，中風瘈瘲，驚癇邪氣，除癥堅瘀血留舍腸胃，安五臟，療癰瘡。
註：陳修園曰：
　　[1]丹皮氣寒，稟水氣而入腎；味辛無毒，得金味而入肺。
　　[2]心火具炎上之性，火鬱則寒，火發則熱；丹皮稟水氣而制火， 
　　　 所以主之。
　　[3]肝為風臟，中風而害其筋則為瘛瘲，中風而亂其魂則為驚癇， 
　　　 丹皮得金味以平肝，所以主之。
　　[4]邪氣者，風火之邪也，邪氣動血，留舍腸胃，瘀積瘕堅； 
　　　 丹皮之寒能清熱，辛能散結，可以除之。
　　[5]肺為五臟之長，肺安而五臟俱安。
　　[6]癰瘡皆屬心火，心火降而癰瘡可療。
</pre>
<pre data-sec="p">
編號：中品015
名稱：防已
性味：辛、平，無毒。
功能：主風寒溫瘧，熱氣諸癇，除邪，利大小便。
註：【述】
　　[1]防己氣平，稟金之氣；味辛無毒，得金之味入手太陰肺經。
　　[2]風寒溫瘧者，感風寒而患，但熱不寒之瘧也。
　　　 熱氣諸癇者，心有熱而患牛、馬、羊、雞、諸癇也。
　　　 溫熱皆為陽邪，癇瘧皆屬風木，防己辛平可以統治之。
　　[3]除邪者，又申言可除以上之邪氣也。
　　[4]然肺為水上之源，又與大腸相為表裏，防己之辛平調肺氣，則二便矣。
張隱庵曰：
[1]〔經〕云：水道不行則形消氣索，是水有隨氣而運行於膚表者，
　　　 有水火上下之相濟者，如氣滯而水不行則為水病、痰病矣。
　　　 防己生於漢中者，破之紋如車輻，莖藤空通，主通氣行水， 
　　　 以防己土之制，故有防己之名。
[2]〔金匱〕方治水病有防己黃耆湯、防己茯苓湯；治痰病有木防己湯、
　　　 防己加茯苓芒硝湯。〔千金方〕治遺尿、小便澀，有三物木防己湯；
　　　 蓋氣運於上，而水能就下也。而李東垣有云：防己乃下焦血分之藥，
　　　 病在上焦氣分者禁用。又云：如險健之人，幸災樂禍首為亂階，
　　　 若善用之亦可敵凶突險。此瞑眩之藥，故聖人存而不廢。
[3]噫！如此議論，不知從何處參出？夫氣化而後水行， 
　　　 防己乃行氣利水之品，反云上焦氣分不可用，何不通之甚乎？ 
[4]防己能運行去病，是運中有補。〔本經〕列於中品之前，奚為存而不廢？
　　　 緣其富而貪名，無格物實學，每為臆說，使後人遵之如格言，
　　　 畏之若毒藥，非古人之罪乎？李時珍乃謂千古而下，惟東垣一人誤矣。
　　　 嗟嗟！安得伊歧重出世，更將經旨復重宣也。
</pre>
<pre data-sec="p">
編號：中品016
名稱：狗脊
性味：苦、平。
功能：主腰背強，關機緩急，周痺寒濕膝痛，頗利老人。
</pre>
<pre data-sec="p">
編號：中品017
名稱：秦艽
性味：苦、平，無毒。
功能：下水，利小便。
主治：主寒熱邪氣，寒濕風痺，肢節痛。
註：張隱庵曰：
　　[1]秦艽氣味苦平，色如黃土，羅紋交糾，左右旋轉，稟天地陰陽交感之氣。
　　　 蓋天氣左旋右轉，地氣右旋左轉，左右者，陰陽之道路。
　　[2]主治寒熱邪氣者，地氣從內以出外，陰氣外交於陽，而寒熱邪氣自散矣。　　　 
　　[3]治寒濕風痹肢節痛者，天氣從外以入內，陽氣內交於陰， 
　　　 則寒濕風三邪合而成痹以致肢節痛者，可愈也。
　　[4]地氣運行則水下，天氣運行則小便利。
</pre>
<pre data-sec="p">
編號：中品018
名稱：紫菀
性味：苦、溫，無毒。
功能：主咳逆上氣，胸中寒熱結氣，去蠱毒，痿躄，安五臟。
註：張隱庵曰：
　　[1]紫者，黑赤之間色也；黑赤，水火之色也。紫菀氣味苦溫，稟火氣也；
　　　 其質陰柔，稟水氣也。
　　[2]主治咳逆上氣者，啟太陽寒水之氣從皮毛而合肺也。
　　[3]治胸中寒熱結氣者，助少陰火熱之氣，通利三焦而上達也。
　　[4]蠱毒在腹屬土，火能生土，故去蠱毒。
　　[5]痿躄在筋屬木，水能生木，故去痿躄。
　　[6]水火者，陰陽之徵兆也，水火交則陰陽合，故安五臟。
</pre>
<pre data-sec="p">
編號：中品019
名稱：知母
性味：苦、寒，無毒。
功能：主消渴熱中，除邪氣，肢體浮腫，下水，補不足，益氣。
註：葉天士曰：
　　[1]知母氣寒，稟水氣而入腎；味苦無毒，得火味而入心。
　　[2]腎屬水，心屬火，水不制火，火爍津液，則病消渴； 
　　　 火熏五內，則病熱中；其主之者，苦清心火、寒滋腎水也。
　　[3]除邪氣者，苦寒之氣味能除燥火之邪氣也。
　　[4]熱勝則浮，火勝則腫；苦者清火，寒能退熱，故主肢體浮腫也。
　　[5]腫者水臟，其性惡燥，燥則開合不利而水反蓄矣。知母寒滑， 
　　　 滑利關門而水自下也。
　　[6]補不足者，苦寒補寒水之不足也。
　　[7]益氣者，苦寒益五臟之陰氣也。
　　[8]愚按：〔金匱〕有桂枝芍藥知母湯，治肢節疼痛、身體尫羸、腳腫如脫，
　　　 可知長沙諸方，皆從〔本經〕來也。
</pre>
<pre data-sec="p">
編號：中品020
名稱：貝母
性味：辛、平，無毒。
功能：主傷寒煩熱，淋瀝邪氣，疝瘕，喉痺，乳難，金瘡，風痙。
註：陳修園曰：
　　[1]貝母氣平味辛，氣味俱屬於金，為手太陰、手陽明藥也。
　　[2]其主傷寒煩熱者，取西方之金氣以除酷暑；〔傷寒論〕以白虎湯命名，
　　　 亦此義也。
　　[3]其主淋瀝邪氣者，肺之治節行於膀胱，則邪熱之氣除，而淋瀝愈矣。
　　[4]疝瘕為肝木受病，此則金平木也。
　　[5]喉痹為肺竅內閉，此能宣通肺氣也。
　　[6]乳少為陽明之汁不通，金瘡為陽明之經脈受傷， 
　　　 風痙為陽明之宗筋不利。
　　[7]今人以之治痰嗽，大失經旨。
　　[8]且李士材謂：貝母主燥痰，半夏主濕痰，二物如水炭之反，皆臆說也。
</pre>
<pre data-sec="p">
編號：中品021
名稱：栝蔞根
性味：苦、寒，無毒。
功能：主消渴身熱，煩滿大熱，補虛安中，續絕傷。
註：陳修園曰：
　　[1]栝蔞根氣寒，稟天冬寒之水氣而入腎與膀胱；味苦無毒， 
　　　 得地南方之火味而入心。
　　[2]火盛爍液則消渴，火浮於表則身熱，火盛於裏則煩滿；大熱火盛則陰虛，
　　　 陰虛則中失守而不安，栝蔞根之苦寒清火，可以統主之。
　　[3]其主續絕傷者，以其蔓延能通陰絡而續其絕也。
　　[4]實名栝樓，〔金匱〕取治胸痹，〔傷寒論〕取治結胸，蓋以能開胸前之
　　　 結也。
張隱庵曰：
[1]半夜起陰氣於脈外，上與陽明相合而成火土之燥。
　　　 花粉起陰津於脈中，天癸相合而能滋其燥金。
[2]〔傷寒〕、〔金匱〕諸方，用半夏以助陽明之氣；渴者燥熱太過，
　　　 即去半夏易花粉以滋之。聖賢立加減之方，必推物理所以然。
</pre>
<pre data-sec="p">
編號：中品022
名稱：芍藥
性味：苦、平，無毒。
功能：主邪氣腹痛，除血痺，破堅積，寒熱疝瘕，止痛，利小便，益氣。
註：陳修園曰：
　　[1]芍藥氣平，是夏花而稟燥金之氣；味苦，是得少陰君火之味。
　　　 氣平下降，味苦下泄而走血，為攻下之品，非補養之物也。
　　[2]邪氣腹痛，小便不利及一切諸痛，皆氣滯之病，其主之者， 
　　　 以苦平而泄其氣也。
　　[3]血痹者，血閉而不行，甚則為寒熱不調。堅積者，積久而堅實， 
　　　 甚者為疝瘕、滿痛者，皆血滯之病；其主之者，以苦平而行其血也。
　　[4]又云：益氣者，謂邪氣得攻而淨，則元氣自然受益， 
　　　 非謂芍藥能補氣也。
　　[5]今人妄改聖經，以酸寒二字易苦平，誤認為斂陰之品，殺人無算。
　　　 試取芍藥而嚼之，酸味何在乎？
　　[6]張隱庵曰：赤芍，白芍花異而根無異，今肆中一種赤芍藥， 
　　　 不知何物之根，為害殊甚。
</pre>
<pre data-sec="p">
編號：中品
名稱：木通
性味：辛、平，無毒。
功能：主除脾胃寒熱，通利九竅，血脈，關節，令人不忘。去惡蟲。
（木通，本經名通草。陳士良撰食性本草，改為木通。今復有所謂通草，
即古之通脫木也，與此不同。）
註：張隱庵曰：
　　[1]木通藤蔓空通，其色黃白，氣味辛平。
　　[2]稟土金相生之氣化，而為通關利竅之藥也。
　　[3]稟土氣，故除脾胃之寒熱。
　　[4]藤蔓空通，故通利九竅、血脈、關節。
　　[5]血脈通而關竅利，則令人不忘。
　　[6]稟金氣，故去惡蟲。
　　[7]防己、木通，皆屬空通蔓草。防己取用在下之根，則其性自下而上， 
　　　 從內而外；木通取用在上之莖，則其性自上而下，自外而內； 
　　　 此根升梢降，一定不易之理，後人用之主利小便，須知小便之利，
　　　 亦必上而後下，外而後內也。
</pre>
<pre data-sec="p">
編號：中品024
名稱：白芷
性味：辛、溫。
功能：主女人漏下赤白，血閉陰腫、寒熱，風侵頭目淚出，
長肌膚、潤澤，可作面脂。
</pre>
<pre data-sec="p">
編號：中品025
名稱：苦參
性味：苦、寒。
功能：主心腹結氣，癥瘕積聚，黃疸，溺有餘瀝，逐水，除癰腫，補中，
明目止淚。
註：徐靈胎曰：
　　[1]此以味為治也。苦入心，寒除火，故苦參專治心經之火， 
　　　 與黃連功用相近。
　　[2]但黃連似去心臟之火為多，苦參似去心府小腸之火為多； 
　　　 則以黃連之氣味清，而苦參之氣味濁也。
</pre>
<pre data-sec="p">
編號：中品026
名稱：水萍
性味：辛、寒。
功能：主暴熱（得水之氣，故能除熱。）身癢（濕熱在皮膚），下水氣（萍入水不濡，故能滌水。）勝酒（水氣勝則酒氣散矣。）長鬚髮（益皮之血氣。），主消渴（得水氣之助。），久服輕身（亦如萍之輕也）。
註：徐靈胎曰：
　　[1]水萍生於水中，而能出水上。
　　[2]且其葉入水不濡，是其性能敵水者也。故凡水濕之病皆能治之。
　　[3]其根不著土而上浮水面，故又能主皮毛之疾。
</pre>
<pre data-sec="p">
編號：中品027
名稱：款冬花
性味：辛、溫,無毒。
功能：主咳逆上氣善喘，喉痺，諸驚癇，寒熱邪氣。
註：張隱庵曰：
　　[1]款冬生於水中，花開紅白，氣味辛溫，從陰出陽，蓋稟水中之生陽， 
　　　 而上通肺金之藥也。
　　[2]太陽寒水之氣，不從皮毛外交於肺，則咳逆上氣而善喘； 
　　　 款冬稟水氣而通肺，故可治之。
　　[3]厥陰、少陽木火之氣結於喉中，則為喉痹；款冬得金水之氣， 
　　　 金能平木，水能制火，故可治也。
　　[4]驚癇寒熱邪氣，為病不止一端，故曰諸驚癇寒熱邪氣； 
　　　 款冬稟太陽寒水之氣，而上行外達，則陰陽水火之氣自相交會，
故可治也。
</pre>
<pre data-sec="p">
編號：中品028
名稱：厚朴
性味：苦、溫，無毒。
功能：主中風，傷寒，頭痛，寒熱，驚悸，氣血痺，死肌，去三蟲。
（生用則解肌而達表，炙香則運土而助脾。）
註：陳修園曰：
　　[1]厚朴氣溫，稟木氣而入肝；味苦無毒，得火味而入心。
　　　 然氣味厚而主降，降則溫而專於散，苦而專於泄，故所主皆為實症。
　　[2]中風有便溺阻隔症，傷寒有下之微喘症，有發汗後腹脹滿症、
　　　 大便鞕症，頭痛有濁氣上衝症，俱宣主以厚朴也。
　　[3]至於溫能散寒，苦能泄熱，能散能泄，則可以解氣逆之驚悸。
　　[4]能散則氣行，能泄則血行，故可治氣血痹及死肌也。
　　[5]三蟲本濕氣所化，厚朴能散而泄之，則三蟲可去也。
　　[6]寬脹下氣，經無明文，仲景因其氣味苦溫而取用之， 
　　　 得〔本經〕言外之旨也。
</pre>
<pre data-sec="p">
編號：中品029
名稱：梔子
性味：苦寒，無毒。
功能：主五內邪氣，胃中熱氣，面赤，酒皰皻鼻，白癩，赤癩，瘡瘍。
註：陳修園曰：
　　[1]梔子氣寒，稟水氣而入腎；味苦，得火味而入心。
　　[2]五內邪氣，五臟受熱邪之氣也。胃中熱氣，胃經熱煩懊憹不眠也。
　　　 心之華在面，赤則心火盛也。鼻屬肺，酒皰皻鼻，金受火剋而色赤也。
　　　 白癩為濕，赤癩為熱，瘡瘍為心火。梔子下稟寒水之精，上結君火之實， 
　　　 能起水陰之氣上滋，復導火熱之氣下行，故統主之。以上諸症， 
　　　 唯生用之，氣性尚存，若炒黑則為死灰，無用之物矣。
　　[3]仲景梔子鼓湯用之者，取其交姤水火、調和心腎之功； 
　　　 加香鼓以引其吐，非梔子能湧吐也。
　　[4]俗本謂梔子生用則吐炒黑則不吐，何其陋歟？
　　　 (按：仲景云：糞有微溏者，勿用。)
</pre>
<pre data-sec="p">
編號：中品030
名稱：枳實
性味：苦、寒，無毒。
功能：主大風在皮膚中，如麻豆苦癢，除寒熱結，止痢，
長肌肉，利五臟，益氣輕身。
註：張隱庵曰：
　　[1]枳實氣味苦寒，冬不落葉，稟少陰標本之氣化。臭香形圓，花白多刺，
　　　 瓤肉黃白，又得陽明金土之氣化。
　　[2]主治大風在皮膚中，如麻豆苦癢者，得陽明金氣而制風， 
　　　 稟少陰水氣而清熱也。
　　[3]除寒熱結者，稟少陰本熱之氣而除寒，標陰之氣而除熱也。
　　[4]止痢、長肌肉者，得陽明中土之氣也。
　　[5]五臟發原於先天之少陰，生長於後天之陽明，故主利五臟。
　　[6]得少陰之陰故益氣，得陽明之氣故輕身。
　　[7]仲祖本論，有大承氣湯，用炙厚朴、炙枳實；小承氣湯，用生厚朴、
　　　 生枳實；生熟之間，有意存焉，學者不可不參。
　　[8]按〔本經〕有枳實，無枳殼，唐〔開寶〕始分之，然枳殼即枳實之大者，
　　　 性宣發而氣散，不如枳實之完結，然既是一種，亦不必過分。
</pre>
<pre data-sec="p">
編號：中品031
名稱：黃蘗
性味：苦寒，無毒。
功能：主五臟腸胃中結熱，黃疸，腸痔，止泄痢，女子漏下赤白，陰傷蝕瘡。
註：陳修園曰：
　　[1]黃柏氣寒，稟天冬寒之水氣；味苦無毒，得地南方之火味；皮厚色黃，
　　　 得太陰中土之化。
　　[2]五臟為陰，凡經言主五臟者，皆主陰之藥也。
　　[3]治腸胃中熱結者，寒能清熱也。
　　[4]治黃疸、腸痔者，苦能勝濕也。
　　[5]止泄利者，濕熱泄痢，唯苦寒能除之，而且能堅之也。
　　[6]女子胎漏下血，因血熱妄行；赤白帶下及陰戶傷蝕成瘡， 
　　　 皆因濕熱下注。黃柏寒能清熱，苦可燥濕，所以主之。
　　[7]然皆正氣未傷，熱毒內盛，有餘之病，可以暫用，否則不可姑試也。
　　[8]凡藥之燥者，未有不熱，而寒者，未有不濕；黃柏於清熱之中， 
　　　 而兼燥濕之效。
</pre>
<pre data-sec="p">
編號：中品032
名稱：山茱萸
性味：酸、平，無毒。
功能：溫中，久服輕身。
主治：主心下邪氣，寒熱，逐寒濕痺，去三蟲。
註：陳修園曰：
　　[1]山茱萸色紫赤而味酸平，稟厥陰、少陽木火之氣化。手厥陰心包、
　　　 足厥陰肝，皆屬於風木也；手少陽三焦、足少陽膽，皆屬於相火也。
　　[2]心下巨闕穴，乃手厥陰心包之募，又心下為脾之分。曰邪氣者， 
　　　 脾之邪實為肝木之邪也。足厥陰肝木，血少氣元則剋脾土，並於陽則熱， 
　　　 並於陰則寒也。又寒熱往來，為少陽之病，山茱稟木火之氣化，
故咸主之。
　　[3]山萸味酸收斂，斂火歸於下焦，火在下謂之少火，少火生氣， 
　　　 所以溫中。
　　[4]山萸味酸入肝，肝主藏血，血能充膚熱肉，所以逐周身寒濕之痹。
　　[5]三蟲者，厥陰風木之化也；仲景烏梅丸之酸，能治蚘厥，即此物悟出。
　　[6]肝者，敢也，生氣生血之臟也。孫真人生脈散中，有五味之酸， 
　　　 能治倦怠而輕身，亦從此物悟出。
張隱庵曰：
[1]仲祖八味丸，用山茱萸，後人去附、桂改為六味丸，
　　　 以山茱萸為固精補腎之藥，此外並無他用，皆因安於苟簡，不深討故也。
　　[2]今詳觀〔本經〕，山茱萸之功能如此， 
　　　學者能於〔本經〕之內會悟而廣其用，庶無拘隘之弊。
</pre>
<pre data-sec="p">
編號：中品033
名稱：吳茱萸
性味：辛、溫，有小毒。
功能：主溫中，下氣，止痛，又除濕血痺，逐風邪，開腠理，咳逆，寒熱。
註：陳修園曰：
　　[1]吳茱萸氣溫，稟春氣而入肝；味辛有小毒，得金味而入肺。
　　[2]氣溫能驅寒，而大辛之味，又能俾肺令之獨行而無所旁掣； 
　　　 故中寒可溫，氣逆可下，胸腹諸痛可止；皆肺令下行，坐鎮而無餘事。
　　[3]仲景取治陽明食穀欲嘔症，及乾嘔吐涎沫症， 
　　　 從〔本經〕而會悟於言外之旨也。
　　[4]肺喜溫而惡寒，一得吳萸之大溫大辛，則水道通調而濕去。
　　[5]肝臟血，血寒則泣而成痹，一得吳茱萸之大辛大溫，則血活而痹除。
　　[6]風邪傷人，則腠理閉，而為寒熱咳逆諸症，吳萸大辛大溫，開而逐之，
　　　 則咳逆寒熱諸症俱平矣。
　　[7]然猶有疑者，仲景用藥悉遵〔本經〕，而『少陰病吐利，手足逆冷， 
　　　 煩燥欲死者，吳茱萸湯主之』二十字，與〔本經〕不符。
　　　 而不知少陰之臟，皆本陽明水穀以資生，而復交會中土。
　　　 若陰陽之氣不歸中土，則上吐而下利；水火之氣不歸中土， 
　　　 則下躁而上煩；中土之氣內絕，則四肢逆冷而過肘膝，法在不治。
　　　 仲景取吳茱萸大辛大溫之威烈，佐人參之沖和，以安中氣， 
　　　 薑、棗之和胃，以行四末；專求陽明，是得絕處逢生之妙。
張隱庵、葉天士之解俱淺。
</pre>
<pre data-sec="p">
編號：中品034
名稱：杏仁
性味：甘、苦、濕，冷利，有小毒。
功能：主咳逆上氣，雷鳴喉痺，下氣產乳，金瘡，寒疝奔豚。
（湯泡去皮尖。雙仁者，大毒勿用。）
註：陳修園曰：
　　[1]杏仁氣味甘苦，其實苦重於甘，其性帶濕，其質冷利
　　　 (冷利者，滋潤之意也)。
　　[2]下氣二字，亦足以盡其功，肺實而脹，則為咳逆上氣。雷鳴喉痹者， 
　　　 火結於喉為痹痛，痰聲之響如雷鳴也；杏仁下氣，所以主之。
　　[3]氣有餘便是火，氣下即火下，故乳汁可通，瘡口可合也。
　　[4]心陽虛，則寒水之邪，自下上奔，犯於心位；杏仁有下氣之功， 
　　　 伐寒水於下，即所以保心陽於上也。
　　[5]凡此皆治有餘之症，若勞傷咳嗽之人，服之必死。
　　[6]時醫謂產於叭噠者，味純甘可用，而不知純甘非杏仁之正味。
　　　 既無苦降之功，徒存其濕以生痰，甘以壅氣，陰受其害，至死不悟，
惜哉！
</pre>
<pre data-sec="p">
編號：中品035
名稱：烏梅
性味：酸、溫、平、澀，無毒。
功能：主下氣，除熱，煩滿，安心，止肢體痛，偏枯不仁，
死肌，去青黑痣，蝕惡肉。
註：陳修園曰：
　　[1]烏梅氣平，稟金氣而入肺；氣溫，稟木氣而入肝；味酸無毒， 
　　　 得木味而入肝；味澀即酸之變味也。味勝於氣，以味為主。
　　　 梅得東方之味，花放於冬，成熟於夏，是稟冬令之水精，
而得春生之氣而上達也。
　　[2]主下氣者，生氣上達，則逆氣自下矣。
　　[3]熱煩滿、心不安，〔傷寒論〕厥陰症，以氣上衝心，心疼熱等字， 
　　　 該之能下其氣，而諸病皆愈矣。
　　[4]脾主四肢，木氣剋土，則肢體痛，肝主藏血，血不灌溉，則偏枯不仁，
　　　 而為死肌；烏梅能和肝氣，養肝血，所以主之。
　　[5]去青黑痣與蝕惡肉者，酸收之味。外治能消痣與肉也。
　　[6]張隱庵云：後人不體經義，不窮物理，但以烏梅為酸斂收澀之藥， 
　　　 而春生上達之性未之講也。惜哉！
</pre>
<pre data-sec="p">
編號：中品036
名稱：犀角
性味：苦、酸、鹹、寒，無毒。
功能：主百毒蠱疰、邪鬼瘴氣，解鈎吻、鴆羽、蛇毒，除邪，不迷惑魘寐，
久服輕身。
註：陳修園曰：
　　[1]犀角氣寒，稟水之氣也；味苦酸鹹無毒，得木火水之味也。
　　[2]主百毒蠱疰、邪鬼瘴氣者，以犀為靈異之獸，借其靈氣以辟邪也。
　　[3]解鉤吻、鴆羽、蛇毒者，以牛屬土而犀居水，得水土之精， 
　　　 毒物投水土中而俱化也。
　　[4]不迷惑魘寐、輕身者，言水火既濟之效也。
　　[5]今人取治血症，與經旨不合。
</pre>
<pre data-sec="p">
編號：中品037
名稱：羚羊角
性味：鹹、寒，無毒。
功能：主明目，益氣，起陰，去惡血，注下，辟蠱毒，惡鬼不祥，常不魘寐。
註：【參】：
　　[1]羚羊角氣味鹹無毒，入腎與膀胱二經。
　　[2]主明目者，鹹寒以補水，水足則目明也。
　　[3]益氣者，水能化氣也。
　　[4]起陰者，陰器為宗筋而屬肝，肝為木，木得烈日而萎，得雨露而挺也。
　　[5]味鹹而破血，故主去惡血。
　　[6]氣寒則清熱，故止注下也。
　　[7]蠱毒為濕熱之毒也，鹹寒可以除之。
　　[8]辟惡鬼不祥、常不夢魘寐者，誇其靈異通神之妙也。
</pre>
<pre data-sec="p">
編號：中品038
名稱：鹿茸
性味：甘、溫，無毒。
功能：主漏下惡血，寒熱、驚癇，益氣，強志，生齒不老。
註：陳修園曰：
　　[1]鹿為仙獸而多壽，其臥則口鼻對尾閭以通督脈；督脈為通身骨節之主，
　　　 腎主骨，故又能補腎。腎得其補，則志強而齒固，以志藏於腎， 
　　　 齒為骨餘也。
　　[2]督得其補，則大氣升舉，惡血不漏，以督脈為陽氣之總督也。
　　[3]然角中皆血所貫，衝為血海，其大補衝脈可知也。凡驚癇之病， 
　　　 皆挾衝脈而作，陰氣虛不能寧謐於內，則附陽而上升，故上熱而下寒； 
　　　 陽氣虛不能周衛於身，則隨陰而下陷，故下熱而上寒；鹿茸入衝脈， 
　　　 而大補其血，所以能治寒熱驚癇也。
　　[4]至於長而為角，〔別錄〕謂其主惡瘡，逐惡氣。
　　　 以一點胚血，發泄已盡，只有拓毒消散之功也。
</pre>
<pre data-sec="p">
編號：中品039
名稱：鱉甲
性味：酸、平，無毒。
功能：主心腹癥瘕，堅積寒熱，去痞痰，蝕肉，陰蝕，痔核惡肉。
註：【述】：
　　[1]鱉甲氣平，稟金氣而入肺；味鹹無毒，得水味而入腎。
　　[2]心腹者，合心下大腹小腹，以及脅肋而言也。
　　　 癥瘕堅硬之積，致發寒熱，為厥陰之肝氣凝聚； 
　　　 鱉甲氣平，可以制肝，味鹹可以軟堅，所以主之也。
　　[3]痞者，肝氣滯也，鹹平能制肝而軟堅，故亦主之。
　　[4]蝕肉、陰蝕、痔核惡肉，一生於鼻，鼻者肺之竅也；一生於二便， 
　　　 二便者腎之竅也；入肺腎而軟堅，所以消一切惡肉也。
</pre>
<pre data-sec="p">
編號：中品040
名稱：白殭蠶
性味：鹹、平、辛，無毒。
功能：主治小兒驚癇、夜啼，去三蟲，滅黑䵟，令人面色好，男子陰癢病。
　　　（凡稟金氣色白之藥，俱不宜炒。）
註：【述】：
　　[1]殭蠶氣平為秋氣，味辛為金味，味鹹為水味，稟金水之精也。
　　[2]治驚癇者，金能平木也。
　　[3]治夜啼者，金屬乾而主天，天運旋轉，晝開夜闔也。
　　[4]殺三蟲者，蟲為風木所化，金主肅殺也。
　　[5]滅黑䵟、令人面色好者，俾水氣上滋也。
　　[6]治男子陰癢者，金能制風，鹹能除癢也。
徐靈胎曰：
[1]殭蠶感風而殭，凡風氣之疾，皆能治之，蓋借其氣以相感也。
　　[2]或問：因風以殭，何以反能治風？曰：邪之中人也，有氣而無形，
　　　 穿經透絡，愈久愈深。以氣類相反之藥投之，則拒而不入；
　　　 必與之同類者，和入諸藥，使為嚮導，則藥力至於病所。
　　　 而邪與藥相從，藥性漸發，或從毛孔出，或從二便出，不能復留矣。
　　　 此即從治之法也。風寒暑濕，莫不皆然。此神而明之之道，
　　　 不專恃正治奏功矣。
</pre>
<pre data-sec="p">
編號：中品041
名稱：蚱蟬（古人用蟬，今人用蛻，氣性亦相近。）
性味：寒、鹹。
功能：主小兒驚癇、夜啼，癲病寒熱。
註：陳修園曰：
　　[1]蚱蟬氣寒稟水氣，味鹹得水味，而要其感涼風清露之氣以生， 
　　　 得金氣最全。
　　[2]其主小兒驚癇者，金能平木也。
　　[3]蚱蟬日出有聲，日入無聲，故止夜啼也。
　　[4]癲病寒熱者，肝膽之風火也，蚱蟬具金水之氣，金能制風，水能制火，
　　　 所以主之。
張隱庵曰：
[1]蟬蛻、殭蠶，皆稟金水之精，故〔本經〕主治，大體相同。
　　　 但蟬飲而不食，溺而不糞；蠶食而不飲，糞而不溺，何以相同？
　　[2]經云：『飲入於胃....，上歸於肺....。』穀入於胃，乃傳之肺。
　　　 是飲食雖殊，皆由肺氣之通調，則尿糞雖異，皆稟肺氣以傳化矣。
</pre>
<pre data-sec="p">
編號：中品042
名稱：石膏
性味：辛、微寒，無毒。
功能：主中風寒熱，心下逆氣驚喘，口乾舌焦不能息，腹中堅痛，除邪鬼，產乳，
金瘡。
註：陳修園曰：
　　[1]石膏氣微寒，稟太陽寒水之氣；味辛無毒，得陽明燥金之味。
　　[2]風為陽邪，在太陽則惡寒發熱，然必審其無汗煩躁而喘者， 
　　　 可與麻桂併用；在陽明則發熱而微惡寒， 
　　　 然必審其口乾舌焦大渴而自汗者，可與知母同用。
　　[3]曰心下氣逆，即〔傷寒論〕氣逆欲嘔之互詞；曰不能息，即〔傷寒論〕
　　　 虛羸少氣之互詞；然必審其為解後裏氣虛而內熱者，可與人參、竹葉、
　　　 半夏、麥冬、甘草、粳米同用。腹中堅痛，陽明燥甚而堅， 
　　　 將至於胃實不大便之症。邪鬼者，陽明邪實，妄言妄見，或無故而生驚， 
　　　 若邪鬼附之，石膏清陽明之熱，可以統治之。
　　[4]陽明之脈，從缺盆下乳，石膏能潤陽明之躁，故能通乳。
　　[5]陽明主肌肉，石膏外滲，又能愈金瘡之潰爛也。
　　[6]但石品見火則成石灰，今人畏其寒而煅用，則大失其本來之性矣。
</pre>
<pre data-sec="p">
編號：下品001
名稱：附子
性味：辛、溫，有大毒。
功能：主風寒咳逆邪氣，溫中，金瘡，破癥堅、積聚、血瘕，寒濕痿躄，拘攣，
膝痛，不能行步。
（以刀削去皮臍，每個剖作四塊，用滾水微溫泡三日，一日一換，
去鹽味，晒半燥，剖十六塊，於銅器炒熟用之，近世以便煮之，非法也。）
註：(一)陳修園曰：
　　[1]〔素問〕謂以毒藥攻邪是回生妙手，後人立補養等法是模稜巧術， 
　　　 究竟攻其邪而正氣復，是攻之即所以補之也。
　　[2]附子味辛氣溫，火性迅發，無所不到，故為回陽救逆第一品藥。
　　[3]〔本經〕云：風寒咳逆邪氣，是寒邪之逆於上焦也；寒濕痿躄、拘攣、
　　　 膝痛不能步行，是寒邪著於下焦筋骨也；癥堅、積聚、血瘕， 
　　　 是寒氣凝結，血滯於中也。
　　[4]考〔大觀本〕咳逆邪氣句下，有『溫中金瘡』四字，以中寒得暖而溫，
　　　 血肉得暖而合也。大意上而心肺，下而肝腎，中而脾胃， 
　　　 以及血肉筋骨營衛，因寒濕而病者，無有不宜。即陽氣不足，寒自內生， 
　　　 大汗、大瀉、大喘、中風、卒倒等症，亦必仗此大氣大力之品， 
　　　 方可挽回。此〔本經〕言外意也。(二)[1]又曰：附子主寒濕， 
　　　 諸家俱能解到，而仲景用之，則化而不可知之謂神。且夫人所以生者， 
　　　 陽也，亡陽則死。亡字分二字，一無方切，音忘，逃也，即〔春秋傳〕
　　　 出亡之義也；一微夫切，音無，無也，〔論語〕亡而為有， 
　　　 孟子問有餘曰亡矣之義也。[2]誤藥大汗不止為亡陽，如唐之辛蜀， 
　　　 仲景用四逆湯、真武湯等法以迎之；吐利厥冷為亡陽，如周之守府， 
　　　 仲景用通脈四逆湯、薑附湯以救之；且太陽之標陽外呈而發熱， 
　　　 附子能使之交於少陰而熱已。少陰之神機病，附子能使自下而上而脈生， 
　　　 周行通達而厥愈；合苦甘之芍、草而補虛，合苦淡之苓、芍而溫固
　　　 ，元妙不能盡述。按其立法，與〔本經〕之說不同，豈仲景之創見歟？
[3]然〔本經〕謂『氣味辛溫有大毒』七字，仲景即於此悟出附子大功用。
　　　 溫得東方風木之氣，而溫之至則為熱，〔內經〕所謂少陰之上，
　　　 君火主之是也。辛為西方燥金之味，而辛之至則反潤， 
　　　 〔內經〕所謂辛以潤之是也。凡物性之偏處則毒， 
　　　 偏而至於無可加處則大毒。因『大毒』二字，知附子之溫為至極， 
　　　 辛為至極也。[4]仲景用附子之溫有二法：&lt;1&gt;雜於苓、芍、甘草中， 
　　　 雜於地黃、澤瀉中，如冬日可愛，補虛法也；&lt;2&gt;佐以薑、桂之熱， 
　　　 佐以麻、辛之雄，如夏日可畏，救陽法也。用附子之辛，亦有三法： 
　　　 &lt;1&gt;桂枝附子湯、桂枝附子去桂加白朮湯、甘草附子湯， 
　　　 辛燥以袪除風濕也；&lt;2&gt;附子湯、芍藥甘草附子湯，辛潤以溫補水藏也；
&lt;3&gt;若白通湯、通脈四逆湯，加入尿豬膽汁，則取西方秋收之氣，
　　　保復元陽，則有大封大固之妙矣。
　　[5]後世虞天民、張景岳，亦極贊其功；然不能從〔本經〕中細繹其義， 
　　　 以闡發經方之妙，徒逞臆說以極贊之，反為蛇足矣。
</pre>
<pre data-sec="p">
編號：下品002
名稱：半夏
性味：辛、平，有毒。
功能：主傷寒寒熱，心下堅，胸脹咳逆，頭眩，咽喉腫痛，腸鳴，下氣，止汗。
註：(一)陳修園曰：
　　[1]半夏氣平，稟天秋金之燥氣，而入手太陰；味辛有毒， 
　　　 得地西方酷烈之味，而入手足陽明。辛則能開諸結，平則能降諸逆也。
　　[2]傷寒寒熱、心下堅者，邪結於半表半裏之間，其主之者， 
　　　 以其辛而能開也。
　　[3]胸脹咳逆、咽喉腫痛、頭眩下氣者，邪逆於巔頂胸膈之上，其主之者，
　　　 以其平而能降也。
　　[4]腸鳴者，大腸受濕，則腸中切痛而鳴濯濯也；其主之者， 
　　　 以其辛平能燥濕也。
　　[5]又云止汗者，另著其辛中帶澀之功也。仲景於小柴胡湯用之治寒熱， 
　　　 瀉心湯用之以治胸滿腸鳴，少陰咽痛亦用之；〔金匱〕頭眩亦用之。
　　　 且嘔者必加此味，大得其開結降逆之旨。用藥悉遵〔本經〕， 
　　　 所為以醫中之聖。
(二)[1]又曰：今人以半夏功專袪痰，概用白礬煮之，服者往往致吐，
　　　 且致酸心少食，製法相沿之陋也。
[2]古人只用湯洗七次，去涎，今人畏其麻口，不敢從之。
　　[3]余每年收乾半夏數十斤，洗去粗皮，以生薑汁、甘草水浸一日夜，洗淨，
　　　 又用河水浸三日，一日一換，濾起蒸熟，曬乾切片，隔一年用之，甚效。
　　[4]蓋此藥是太陰、陽明、少陽之大藥，袪痰卻非專長。故仲景諸方加減，
　　　 俱云嘔者加半夏，痰多者加茯苓，未聞以痰多加半夏也。
</pre>
<pre data-sec="p">
編號：下品003
名稱：大黃
性味：苦、寒，無毒。
功能：主下瘀血、血閉，寒熱，破癥瘕積聚、留飲宿食，蕩滌腸胃，推陳致新，
通利水榖，調中化食，安和五臟。
註：陳修園曰：
　　[1]大黃色正黃而臭香，得土之正氣正色，故專主脾胃之病；其氣味苦寒，
　　　 故主下泄。
　　[2]凡血瘀而閉，則為寒熱。腹中結塊，有形可徵曰癥，可聚可散曰瘕； 
　　　 五臟為積，六腑為聚，以及留飲宿食，得大黃攻下，皆能已之。
　　[3]自『蕩滌腸胃』下五句，是申明大黃之效。末一句是總結上四句， 
　　　 又大申大黃之奇效也。
　　[4]意謂人只知大黃蕩滌腸胃，功在推陳，抑知推陳即所以致新乎？
　　　 人知大黃通利水穀，功在化食，抑知化食即所以調中乎？
　　　 且五臟皆稟氣於胃，胃得大黃運化之力而安和，而五臟亦得安和矣， 
　　　 此〔本經〕所以有黃良之名也(有生用者，有用清酒洗者)。
</pre>
<pre data-sec="p">
編號：下品004
名稱：桃仁
性味：苦、甘、平，無毒。
功能：主瘀血、血閉、癥瘕邪氣，殺小蟲。（雙仁者，大毒。）
註：陳修園曰：
　　[1]桃仁氣平為金氣，味苦為火味，味甘為土味。所以瀉多而補少者， 
　　　 以氣平主降，味苦主泄，甘味之少，不能與之為敵也。
徐靈胎曰：
[1]桃得三月春和之氣以生，而花色鮮明似血，故凡血鬱血結之疾，
　　　 不能調和暢達者，此能入於其中而和之散之。　　　 
　　[2]然其生血之功少，而去瘀之功多者，何也？蓋桃核本非血類， 
　　　 故不能有所補益。若瘀瘕皆已敗之血，非生氣不能流通。
　　　 桃之生氣，皆在於仁，而味苦又能開泄，故能逐舊而不傷新也。
</pre>
<pre data-sec="p">
編號：下品005
名稱：旋覆花
性味：鹹、溫，有小毒。
功能：除水，去五臟間寒熱，補中益氣。
主治：主結氣，脅下滿，驚悸。
註：陳修園曰：
　　[1]旋覆花氣溫，稟風氣而主散；味鹹，得水味潤下而耎堅。
　　　 味勝於氣，故以味為主。
　　[2]唯其軟堅，故結氣脅下滿等症，皆能已之；唯其潤下，故停水驚悸， 
　　　 及五臟鬱滯而生寒熱等症，皆能已之。藉鹹降之力，上者下之，水氣行，
　　　 痰氣消，而中氣自然受補矣(〔本經〕名金沸草。〔爾雅〕名盜庚。
　　　 七、八月開花，如金錢菊。相傳葉上露水滴地即生。)
</pre>
<pre data-sec="p">
編號：下品006
名稱：桔梗
性味：辛、微溫，有小毒。
功能：主胸脅痛如刀刺，腹滿腸鳴幽幽，驚恐悸氣。
註：張隱庵曰：
　　[1]桔梗治少陽脅滿，上焦之胸痹，中焦之腸鳴，下焦之腹滿。又驚則氣上，
　　　 恐則氣下，悸則動中，是桔梗為氣分之藥，上中下皆可治也。
　　[2]張元素不參經義，謂桔梗乃舟楫之藥，載諸藥而不沉。今人熟念在口，
　　　 終身不忘，以元素杜撰之言為是，則〔本經〕幾可廢矣！醫門豪傑之士，
　　　 闡明神農之〔本經〕、軒岐之〔靈〕〔素〕、仲祖之〔論〕〔略〕，
　　　 則千百方書，皆為糟粕。設末能也，必為方書所囿，而蒙蔽一生矣。
　　　 可畏哉！
</pre>
<pre data-sec="p">
編號：下品007
名稱：葶藶
性味：辛寒。
功能：主癥瘕、積聚、結氣（水飲所結之疾。），飲食寒熱，
破堅逐邪（亦皆水氣之疾。），通利水道（肺氣降則水道自通）。
註：徐靈胎曰：
　　[1]葶藶滑潤而香，專瀉肺氣，肺為水源，故能瀉肺，即能瀉水， 
　　　 凡積聚寒熱從水氣來者，此藥主之。
　　[2]大黃之瀉，從中焦始；葶藶之瀉，從上焦始。
　　　 故〔傷寒論〕中承氣湯用大黃，而陷胸湯用葶藶也。
</pre>
<pre data-sec="p">
編號：下品008
名稱：連翹
性味：苦、平。
功能：主寒熱，鼠瘻，瘰癧，癰腫，惡瘡，癭瘤，結熱，蠱毒。
</pre>
<pre data-sec="p">
編號：下品009
名稱：夏枯草
性味：苦、辛、寒。
功能：主寒熱，瘰癧，鼠瘻，頭瘡，破癥，散癭，結氣，腳腫，濕痺。輕身。
</pre>
<pre data-sec="p">
編號：下品010
名稱：代赭石
性味：苦。寒，無毒。
功能：主鬼疰，賊風蠱毒，殺精物惡鬼，腹中毒邪氣，女子赤沃漏下。
註：【述】
　　[1]代赭石氣寒入腎，味苦無毒入心。腎為坎水，代赭氣寒益腎， 
　　　 則腎水中一陽上升；心為離火，代赭味苦益心，則心火中一陰下降。
　　　 水升火降，陰陽互藏其宅，而天地位矣。故鬼疰賊風精魅惡鬼， 
　　　 以及蠱毒腹中邪毒，皆可主之。
　　[2]腎主二便，心主血，血熱則赤沃漏下，苦寒清心，心腎相交， 
　　　 所以主女子赤沃漏下。
　　[3]仲景代赭旋覆花湯，用之極少。後人昧其理而重用之， 
　　　 且賴之以鎮納諸氣，皆荒經之過也。
</pre>
<pre data-sec="p">
編號：附錄002
名稱：延胡索
性味：辛、溫，無毒。
功能：主破血，婦人月經不調，腹中結塊，崩中淋露，
產後諸血症，血暈，暴血衝上，因損下血。（開寶）
</pre>
<pre data-sec="p">
編號：附錄003
名稱：肉豆蔻
性味：辛、溫，無毒。
功能：主溫中，消食止泄。治精冷，心腹脹痛，霍亂中惡，鬼氣冷疰，
嘔沬冷氣，小兒乳霍。（開寶）
</pre>
<pre data-sec="p">
編號：附錄004
名稱：補骨脂
性味：辛、溫，無毒。
功能：主五勞七傷，風虛冷，骨髓傷敗，腎冷精流，及婦人血氣墮胎。（開寶）
註：陳修園曰：
　　[1]墮胎者，言其人素有墮胎之病，以此藥治之，非謂以此藥墮之也。
　　[2]上文主字，直貫至此。蓋胎藉脾氣之長，藉腎氣之舉，此藥溫補脾腎，
　　　 所以大有固胎之功。
　　[3]數百年來，誤以黃芩為安胎之品，遂疑溫藥礙胎， 
　　　 見〔開寶〕有『墮胎』二字，遽以墮字不作病情解，另作藥功解， 
　　　 與上文不相連貫。李瀕湖、汪訒菴、葉天士輩因之，貽害千古。
　　[4]或問〔本經〕牛膝本文，亦有『墮胎』二字，豈非以墮字作藥功解乎？
　　　 曰彼頂『逐血氣』句來，唯其善逐，所以善墮。古書錯綜變化， 
　　　 難與執一不通者道。
</pre>
<pre data-sec="p">
編號：附錄005
名稱：白豆蔻
性味：辛溫，無毒。
功能：主積冷氣，止吐逆反胃，消穀下氣。（開寶）
</pre>
<pre data-sec="p">
編號：附錄006
名稱：縮砂仁
性味：辛、溫、澀，無毒。
功能：主虛勞冷瀉，宿食不消，赤白泄痢，腹中痛，下氣。（開寶）
</pre>
<pre data-sec="p">
編號：附錄007
名稱：鬱金
性味：苦、寒，無毒。
功能：主血積，下氣，生肌止血，破惡血，血淋，尿血，金瘡。（唐本草）
註：陳修園曰：
　　[1]時醫徇名有二誤：一曰生脈散，因其有生脈二字，每用之以救脈脫， 
　　　 入咽少頃，脈未生而人已死矣。一曰鬱金，因其命名為鬱， 
　　　 往往取治於氣鬱之症，數服之後，氣鬱未解，而血脫立至矣。
　　[2]醫道不明，到處皆然，而江、浙、閩、粵尤甚者。
</pre>
<pre data-sec="p">
編號：附錄008
名稱：神麯
性味：辛、甘、溫，無毒。
功能：主化水榖宿食，癥結積聚，健脾暖胃。（藥性）
註：陳修園曰：
　　[1]凡麴蘗皆主化穀，穀積服此便消。或鼻中如聞酒香，藥性所言主治， 
　　　 亦不外此。癥結積聚者，水穀之積久而成也。健脾暖胃者， 
　　　 化水穀之效也。除化水穀之外，並無他長。
今人以之常服，且云袪百病，怪甚！
　　[2]考造麴之法：六月六日，是六神聚會之日，用白麴百斤，青蒿、蒼耳、
　　　 野蓼各自然汁三升，杏仁研泥、赤小豆為末各三升，以配青龍、白虎、
　　　 朱雀、元武、勾陳、螣蛇六神，通和作餅，麻葉或楮葉包罯， 
　　　 如造醬黃法，待生黃衣，曬乾收之。陳久者良。
　　[3]藥用六種，以配六神聚會之日，罯發黃衣作麴，故名六神麴。
　　　 今人除去『六』字，只名神麴，任意加至數十味，無非剋破之藥， 
　　　 大傷元氣，且有百草神麴，害人更甚！近日通行福建神麴， 
　　　 其方於六神本方中，去赤小豆，惡其易蛀，加五苓散料、
　　　 平胃散料及麥芽、穀芽、使君子、榧子、大黃、黃芩、大腹皮、砂仁、
　　　 白蔻、丁香、木香、藿香、香附、良薑、芍藥、防風、秦艽、羌活、
　　　 獨活、川芎、蘇葉、荊芥、防己、黨參、茯苓、萊菔子、苡米、木通、
　　　 茶葉、乾薑、乾葛、枳椇、山楂、檳榔、青皮、木瓜、薄荷、蟬蛻、
　　　 桃仁、紅花、三稜、莪朮、鬱金、菖蒲、柴胡、菊花等為末，製為方塊，
以草罯發黃衣曬乾。此方雜亂無序，誤人匪淺，而竟盛行一時者，
　　　 皆誤信招牌上誇張等語。而慣以肥甘自奉之輩，單服此剋化之品，
　　　 未嘗不痛快一時，而損傷元氣，人自不覺。
　　[4]若以入方，則古人之方，立法不茍，豈堪此雜亂之藥，礙此礙彼乎？
　　　 且以藥末合五穀，罯造發黃而為麴，只取其速於釀化，除消導之外， 
　　　 並無他長，何以統治百病？且表散之品，因罯發而失其辛香之氣； 
　　　 攻堅之品，以罯發而失其雄入之權，補養之藥，氣味中和， 
　　　 以罯發而變為臭腐穢濁之物，傷脾妨胃，更不待言。明者自知。
　　[5]余臨症二十年，而泉州一帶，先救誤服神麴之害者，十居其七。
　　　 如感冒病，宜審經以發散，若服神麴，則裏氣以攻伐而虛， 
　　　 表邪隨虛而入裏矣。傷食新病，宜助胃以剋化；傷食頗久， 
　　　 宜承氣以攻下；若服神麴，則釀成甜酸穢腐之味，滯於中焦，漫無出路， 
　　　 則為惡心脹痛矣。吐瀉是陰陽之不交，泄瀉是水穀不分， 
　　　 赤白痢是濕熱下注，噎隔是賁門乾槁，翻胃是命門火衰， 
　　　 痰飲是水氣泛溢，與神麴更無干涉；若誤服之，輕則致重，重則致死，
可不慎哉！(唯「范志」字號藥品精，製法妙，余與吳先生名係光同年，
　　　 因知其詳。可恨市中多假其字號，宜細辨之。)
</pre>
<pre data-sec="p">
編號：附錄009
名稱：藿香
性味：辛、甘、溫，無毒。
功能：主風水毒腫，去惡氣，止霍亂，心腹痛。（別錄）
</pre>
<pre data-sec="p">
編號：附錄010
名稱：前胡
性味：苦、寒，無毒。
功能：主痰滿，胸脅中痞，心腹結氣，風頭痛，去痰，下氣，治傷寒寒熱，
推陳致新，明目益精。
</pre>
<pre data-sec="p">
編號：附錄011
名稱：紅花
性味：辛、溫，無毒。
功能：主產後血暈口噤，腹內惡血不盡紋痛，胎死腹中，亦主蠱毒。（開寶）
</pre>
<pre data-sec="p">
編號：附錄012
名稱：香附
性味：甘、微寒，無毒。
功能：除胸中熱，充皮毛，久服令人益氣，長鬚眉。
</pre>
<pre data-sec="p">
編號：附錄013
名稱：金櫻子
性味：酸、澀，無毒。
功能：主脾泄下痢，止小便利，澀精氣，久服令人耐寒輕身。
</pre>
<pre data-sec="p">
編號：附錄014
名稱：茯神
性味：甘、平，無毒。
功能：主辟不祥，療風眩風虛，五勞口乾，止驚悸，多恚怒，善忘，
開心益智，安魂魄養精神。（別錄）
註：張隱庵曰：
　　[1]離松根而生者為茯苓；抱松根而生者為茯神。總以茯苓為勝。
　　[2]茯苓皮、茯神木，後人收用，各有主治，然皆糟粕之藥， 
　　　 並無精華之氣，不足重也。
</pre>
<pre data-sec="p">
編號：附錄015
名稱：丁香
性味：辛、溫、無毒。
功能：主溫脾胃，止霍亂，壅脹，風毒諸腫，齒疳䘌，能發諸香。（開寶）
</pre>
<pre data-sec="p">
編號：附錄016
名稱：蜀椒
性味：辛、溫，有毒。
功能：主邪氣咳逆，溫中，逐骨節皮膚死肌，寒濕痺痛，下氣，
久服頭不白，輕身增年。
（去閉口去目。椒目同巴豆、菖蒲、松脂、黃蠟為挺，納耳中，治聾。）
</pre>
<pre data-sec="p">
編號：附錄017
名稱：沉香
性味：辛、微溫，無毒。
功能：療風水毒腫，去惡風。（別錄）
</pre>
<pre data-sec="p">
編號：附錄018
名稱：烏藥
性味：辛、溫，無毒。
功能：主中惡心腹痛，蠱毒，疰忤鬼氣，宿食不消，天行疫瘴，
膀胱腎間冷氣攻衝背膂，婦人血氣，小兒腹中諸蟲。（拾遺）
</pre>
<pre data-sec="p">
編號：附錄019
名稱：琥珀
性味：甘、平，無毒。
功能：主安五藏，定魂魄，殺精魅邪氣，消瘀血，通五淋。（別錄）
</pre>
<pre data-sec="p">
編號：附錄020
名稱：竹茹
性味：甘、微寒，無毒。
功能：主嘔啘，溫氣，寒熱，吐血，崩中。（別錄）
註：張隱庵曰：
　　[1]此以竹脈絡，而通人之脈絡也。人身脈絡不和，則吐逆為熱矣。
　　　 脈絡不和，則或寒或熱矣。充膚熱肉澹滲皮毛之血，不循行於脈絡， 
　　　 則上吐血而下崩中矣，竹茹通脈絡，皆能治之。
</pre>
<pre data-sec="p">
編號：附錄021
名稱：竹瀝
性味：甘、大寒，無毒。
功能：療暴中風，風痺，胸中大熱，止煩悶，消渴，勞復。（別錄）
</pre>
<pre data-sec="p">
編號：附錄022
名稱：青皮
性味：苦、辛、溫，無毒。
功能：主氣滯，下食，破積結及膈氣。（圖經）
</pre>
<pre data-sec="p">
編號：附錄023
名稱：木瓜
性味：酸、溫，無毒。
功能：主濕痺腳氣，霍亂大吐下，轉筋不止。（別錄）
</pre>
<pre data-sec="p">
編號：附錄024
名稱：枇杷葉
性味：苦、平，無毒。
功能：主卒啘不止，下氣。（刷去毛。）（別錄）
</pre>
<pre data-sec="p">
編號：附錄025
名稱：龍眼肉
性味：甘、平，無毒。
功能：主五藏邪氣，安志，厭食，除蠱毒，去三蟲，
久服強魂聰明，輕身不老，通神明。（別錄）
</pre>
<pre data-sec="p">
編號：附錄026
名稱：山楂子
性味：酸、冷，無毒。
功能：煮汁服，止水痢；沐頭洗身，治瘡癢。
</pre>
<pre data-sec="p">
編號：附錄027
名稱：小麥
性味：甘，寒，無毒。
功能：主除客熱，止煩渴咽燥，利小便，養肝氣，止漏血唾血，令女人易孕。
　　　（別錄）
</pre>
<pre data-sec="p">
編號：附錄028
名稱：馬料豆
性味：甘、平，無毒。
功能：生研塗癰腫，煮汁殺鬼毒，止痛。久服令人身重。
</pre>
<pre data-sec="p">
編號：附錄029
名稱：綠豆
性味：甘、寒，無毒。　
功能：主丹毒，煩熱，風疹，藥石發動熱氣奔豚，生研絞汁服，亦煮食，
消腫下氣，壓熱，解砒石毒，用之勿去皮，令人小壅。（開寶）
</pre>
<pre data-sec="p">
編號：附錄030
名稱：扁豆
性味：甘、微溫，無毒。
功能：主和中下氣。（別錄）
</pre>
<pre data-sec="p">
編號：附錄031
名稱：穀芽
品級：下品
性味：苦、溫，無毒。
功能：主寒中，下氣除熱。（別錄）
註：陳修園曰：
　　[1]凡物逢春萌芽而漸生長，今取乾穀透發其芽，更能達木氣以制化脾土，
　　　 故能消導米穀積滯。
　　[2]推之麥芽、黍芽、大豆黃卷，性皆相近。而麥春長夏成， 
　　　 尤得木火之氣，凡怫鬱致成膨脹等症，用之最妙。
　　　 人但知其消穀，不知其疏肝，是猶稱驥以力也。
</pre>
<pre data-sec="p">
編號：附錄032
名稱：豆豉
性味：苦、寒，無毒。
功能：主傷寒頭痛寒熱，瘴惡毒，煩躁滿悶，虛勞喘吸，兩腳疼冷。（別錄）
</pre>
<pre data-sec="p">
編號：附錄033
名稱：飴糖
性味：甘、大溫，無毒。
功能：主補虛乏，止渴，去血。（別錄）
</pre>
<pre data-sec="p">
編號：附錄034
名稱：薄荷
性味：辛、溫，無毒。
功能：主賊氣傷寒，發汗，惡氣心腹脹滿，霍亂，宿食不消，下氣。
　　　煮汁服，亦堪生食。
</pre>
<pre data-sec="p">
編號：附錄035
名稱：香薷
性味：辛、微溫，無毒。
功能：主霍亂腹痛吐下，散水腫。（別錄）
</pre>
<pre data-sec="p">
編號：附錄036
名稱：白芥子
性味：辛、溫，無毒。
功能：發汗，主胸膈痰冷，上氣，面目黃赤。醋研，敷射工毒。（別錄）
</pre>
<pre data-sec="p">
編號：附錄037
名稱：五靈脂
性味：甘、溫，無毒。
功能：主療心腹冷氣，小兒五疳，辟疫，治腸風，通利血脈，女子月閉。（酒研）
</pre>
<pre data-sec="p">
編號：附錄038
名稱：虎骨
性味：辛、微熱，無毒。
功能：主邪惡氣，殺鬼疰毒，止驚悸，治惡瘡、鼠瘻。頭骨尤良。（別錄）
</pre>
<pre data-sec="p">
編號：附錄039
名稱：小茴香
性味：辛、溫，無毒。
功能：主小兒氣脹，霍亂嘔逆，腹冷，不下食，兩脅痞滿。（拾遺）
</pre>
<pre data-sec="p">
編號：附錄040
名稱：土茯苓
性味：甘、淡、平，無毒。
功能：主治食之當穀不飢，調中止泄，健行不睡。（藏器）
治拘攣骨痛，惡瘡癰腫，解汞銀朱毒。（時珍）
</pre>
<pre data-sec="p">
編號：附錄041
名稱：萆薢
性味：苦、平，無毒。
功能：主腰脊痛強，骨節風寒濕周痺，惡瘡不瘳，熱氣。（本經）
傷中，恚怒，陰痿，失溺，老人五緩，關節老血。（別錄）
</pre>
<pre data-sec="p">
編號：附錄042
名稱：檳榔
性味：苦、辛、澀、溫，無毒。
功能：主消穀逐水，除痰癖，殺三蟲，伏尸，療寸白。（別錄）
</pre>
<pre data-sec="p">
編號：附錄043
名稱：牽牛子
性味：苦、寒，有毒。
功能：主下氣，療腳滿水脹，除風毒，利小便。（別錄）
註：陳修園曰：大毒大破之藥，不堪以療內病。惟楊梅瘡，或毒發周身， 
　　或結於一處，甚則陰器剝，鼻柱壞，顖潰不合，其病多從陰器而入， 
　　亦必使之從陰器而出也。法用牽牛研取頭末，以土茯苓自然汁泛丸， 
　　又以燒散為衣。每服一錢，生槐蕊四錢，以土茯苓湯送下，一日三服。
服半月效。
</pre>
<pre data-sec="p">
編號：附錄044
名稱：忍冬
性味：甘、溫，無毒。
功能：主寒熱，身腫，久服輕身，長年益壽。（別錄）
註：陳修園曰：
　　[1]氣溫得春氣而入肝，味甘得土味而入胃。何以知入胃不入脾？
　　　 以此物質輕味薄，偏走陽分，胃為陽土也。
　　[2]其主寒熱者─忍冬延蔓善走，花開黃白二色，黃入榮分，白入衛分， 
　　　 營衛調而寒熱之病愈矣。其主身腫者─以風木之氣傷於中土，內則病脹，
　　　 外則病腫，昔人統名為蠱，取卦象山風之義。忍冬甘入胃，胃為艮土；
　　　 溫入肝，肝為風木。內能使土水合德，外能使營衛和諧，所以善治也。
　　[3]久服長年益壽者，誇其安內調外之功也。
　　[4]至於瘡毒腫毒等症，時醫重其功，而〔別錄〕反未言及者， 
　　　 以外科諸效，特疏風袪濕，調和營衛之餘事耳。
</pre>
<pre data-sec="p">
編號：附錄045
名稱：馬兜鈴
性味：苦、寒，無毒。
功能：主肺熱咳嗽，痰結喘促，血痔瘻瘡。（開寶）
註：陳修園曰：
　　[1]氣寒得水氣入腎，味苦得火味入心，雖云無毒，而偏寒之性， 
　　　 多服必令吐利不止也。
　　[2]〔內經〕云：肺喜溫而惡寒。若〔開寶〕所云肺熱咳嗽，為絕少之症。
　　　 且所主咳嗽痰結喘促之症，與血痔瘻瘡外症，同一施治， 
　　　 其為涼瀉攻堅之性無疑。
　　[3]今人惑於錢乙補肺阿膠散一方，取用以治虛嗽，百服百死。
</pre>
<pre data-sec="p">
編號：附錄046
名稱：鈎藤
性味：甘、微寒，無毒。
功能：主小兒寒熱，十二驚癇。（別錄）
</pre>
<pre data-sec="p">
編號：附錄047
名稱：人乳
性味：甘、鹹、平；無毒。
功能：主補五臟，令人肥白悅澤。（別錄）
</pre>
<pre data-sec="p">
編號：附錄048
名稱：小便
品級：下品
性味：鹹、寒，無毒。
功能：主療寒熱頭痛，溫氣。童男者尤良。（別錄）
按：
　　[1]䗪蟲、水蛭及芫花、大戟、甘遂等，不常用之藥，集隘不能具載。
　　[2]柯韻伯抵當湯、十棗湯方論極妙，宜熟讀之。
</pre>
